**PENGAJIAN ISLAM DI PERINGKT RENDAH, MENENGAH, PONDOK DAN IPT: ISU CABARAN DAN PNYELESAIAN**.

Prof. Dr Badlihisyam Mohd Nasir,

Fakulti Tamadun Islam,

Universiti Teknologi Malaysia,

81310 UTM Johor Bahru,

Johor.

Telefon: 07-5557664

Email: [badlihisham@utm.my](mailto:badlihisham@utm.my)

Prof. Madya Dr. Rahimin Affandi Abd. Rahim,

Akademi Pengajian Islam,

Universiti Malaya,

Lembah Pantai 50603, Kuala Lumpur.

Telefon : 03-79676080/ 012-3192177.

Email : [faqir\_ila\_rabbih@um.edu.my](mailto:faqir_ila_rabbih@um.edu.my)

1. **Pengenalan**

Islam akan sentiasa relevan dan dianggap sebagai force utama dalam mayarakat Melayu. Ianya juga telah menjadi asas jati diri manusia Melayu, suatu nisbah yang tidak berlaku kepada ras lain di dunia. Mengikut hemat saya tidak ada kuasa atau agama yang memainkan peranan terbesar dalam sejarah masyarakat Melayu melainkan Islam. Atas dasar itu, andainya masyarakat Melayu mahu terus kekal relevan hingga kiamat, Islam harus dipertahankan, bukan setakat secara luaran semata-mata, tetapi wajib mengamalkan kesemua intipati ajaran Islam. Atas dasar ini pengajian Islam akan sentiasa relevan untuk masyarakat Melayu. Ini kerana pengajian Islam bakal memperkukuhkan lagi status agama dan jati diri manusia Melayu.

Memandangkan skop pengajian Islam yang bakal saya bentangkan disini agak besar membabitkan empat institusi utama ( sekolah rendah, menengah, pondok dan IPT), maka adalah mustahil untuk saya berikan komentar yang seimbang untuk kesemua institusi ini. Sebagai gantinya, saya akan memberikan penekanan kepada tiga perkara utama;

1. Penetapan Indek Untuk Menilai Pencapaian Institusi Pengajian Islam Di Malaysia
2. Bagaimana Pencapaian Institusi Pengajian Islam Di Malaysia.
3. Apakah Cabaran Yang Dihadapi Oleh Institusi Pengajian Islam Di Malaysia
4. Apakah Langkah Terbaik Untuk Menghadapi Cabaran Ini.
5. **Penetapan Indek Untuk Menilai Pencapaian Institusi Pengajian Islam Di Malaysia**

Sebagai asas perbincangan, kita perlu menetapkan piawaian indek yang khusus bagi menilai pencapaian institusi pengajian Islam di Malaysia. Selain bergantung kepada piawaian pendidikan moden yang menekankan kepada elemen pencapaian fizikal semata-mata, indek ini perlu mengambilkira falsafah pendidikan Islam dan realiti sejarah Malaysia.

Merujuk kepada falsafah asas pendidikan Islam, institusi ini di pelbagai peringkat, walaupun berbeza pendekatan yang sesuai dengan sasarannya - tetapi penekanannya tetap sama dari segi kognitif, afektif dan psikomotor; bagi melahirkan insan bertaqwa dan amanah yang mampu bertindak sebagai hamba/khalifah Allah untuk memakmurkan alam ini.

Islamisasi telah membawa elemen positif kepada masyarakat Melayu yang mewujudkan isntitusi pendidikan Islam secara formal - seperti pondok, sekolah dan IPT kemudiannya.  Ketiga institusi pengajian ini telah berkembang sesuai dengan kehendak zaman yang menuntut ketiganya memberi respon dengan keperluan zamannya. Ia telah menjadi platform masyarakat Islam di Malaysia dalam dua bentuk keilmuan - transmisi dan mewariskan ilmu Islam untuk anak bangsa Melayu dan membangunkan ilmu Islam untuk kepentingan masyarakat.

Secara lebih rinci lagi, pengajian Islam yang diajarkan samada dalam bentuk kurikulum dan penilaiannya perlu memberikan penekanan kepada beberapa prinsip utama;

1. **Prinsip Tauhid** - Perbezaan yang jelas di antara Tuhan dengan makhluk. Tuhan adalah Tuhan dan ianya berbeza daripada makhluk dimana makhluk dalam apa bentuk sekalipun bukannya jelmaan daripada Tuhan yang harus ditakuti. Alam dan makhluk adalah ciptaan Allah swt yang Maha Berkuasa secara mutlak, di mana kedua-duanya hanya tunduk dan mentaati Allah swt semata-mata. Perbuatan syirik kepada Allah swt tidak dibenarkan sama sekali, kerana ianya mengakibatkan kezaliman yang amat besar dan tidak akan diampunkan oleh Allah swt. Perbuatan syirik ini boleh berlaku dalam dua bentuk, samada menyekutukan Allah swt dengan kuasa ketuhanan yang lain ataupun menjadikan manusia atau nafsu sebagai kuasa penentu yang bertaraf seolah-olah seperti Tuhan. Dengan kata lain, kedua-dua bentuk syirik ini iaitu Syirik Jali dan Syirik Khafi perlu disedari sepenuhnya oleh umat Islam. Matlamat utama daripada pendekatan anti-syirik ini adalah bagi menjuruskan pengabdian insan hanya kepada Allah swt, yang bakal melahirkan manusia yang berjiwa bebas, merdeka dan tidak tunduk kepada manusia dan selainnya yang boleh mengantikan posisi Tuhan.
2. **Prinsip Rationalistik -** Menentang keras amalan budaya Taqlid iaitu amalan yang menerima pendapat orang lain tanpa usul periksa secara teliti. Amalan ini perlu ditolak sama sekali membabitkan aspek akidah dan syariah. Persoalan akidah dan syariah Islam perlu diterima secara menggunakan neraca perkiraan akal yang waras dan tidak ada perkara yang bersifat dogmatic yang tidak boleh dipersoalkan oleh akal yang waras. Islam adalah bersifat mesra akal yang sihat serta turut mengalakkan proses mengawal, menajam dan menyuburkan kapasiti akal sehingga ke tahap yang paling maksima melalui proses latihan dan pengamalan budaya ilmu.
3. **Prinsip *World Affirmative* (Alam Sebagai Tempat Yang Berguna) -** umat Islam perlu menolak semua bentuk ajaran yang menafikan kepentingan hidup dunia seperti mana dipegang oleh ajaran Neo-Platonism, Hindu, Buddha dan Kristian yang menganggap kehidupan dunia ini sebagai kotor dan perlu dijauhkan demi untuk mencapai kejayaan di dalam hidup selepas mati. Kehidupan dunia ini perlu dilangsungkan dalam bentuk yang seimbang di antara kehidupan akhirat. Dan yang lebih penting lagi, kehidupan dunia ini perlu dijadikan medan utama untuk mendapatkan sebanyak mungkin bekal untuk kegunaan hari akhirat. Dalam soal ini, secara halus kita dapat menyingkap bahawa di antara kedua-dua alam ini, perkiraan alam akhirat perlu diutamakan memandangkan ianya lebih bersifat kekal abadi.
4. **Prinsip Societal** - Asas utama untuk seseorang intelektual Muslim yang bakal dilahirkan oleh institusi pendidikan Islam perlu berkhidmat dengan lebih gigih di dalam masyarakat melalui penerapan prinsip *societal* (mementingkan kehidupan bermasyarakat). Pendekatan ini antara lainnya menekankan kepada kepentingan kehidupan bermasyarakat.
5. **Prinsip Wasatiyyah -** Ia membawa maksud seimbang dan pertengahan. Lebih khusus lagi, ia bermaksud berada di tempat yang sesuai di antara dua situasi yang bertentangan, selalu mengambil jalan tengah dalam berhadapan dengan apa-apa yang berlaku dalam kehidupan. Anti tesis ataupun lawan kepada sifat wasatiyyah ini adalah sifat tafrit (melampaui batas) samada terlalu keras atau lembut, rajin atau malas dalam melakukan sesuatu pemahaman dan tindakan. Ianya didorong oleh ketiadaan ilmu yang benar (konsep kehilangan adab) dan terlalu mengikut dorongan nafsu dalam melakukan sesuatu perkara.

1. **Bagaimana Pencapaian Institusi Pengajian Islam Di Malaysia**.

Secara kasarnya, kita boleh berpendapat bahawa pencapaian institusi pengajian Islam di Malaysia semasa telah menunjukkan pencapaian positif. Hal ini dinilai dari segi sejarah dan pencapaian semasa, khususnya membabitkan pondok dan sekolah agama.

**2.1. Pencapaian Positif Institusi Pondok**.

Merujuk khusus kepada institusi pondok dalam sejarah Tanah Melayu, pelbagai elemen positif dapat dikesan, antaranya;

*Pertama*, sistem pengajian dilaksanakan secara swasta tanpa kongkongan dan kekangan polisi dari pihak pemerintah. Keadaan ini menyebabkan seseorang ulama’ itu dapat bertindak secara bebas tanpa dipengaruhi oleh mana-mana pihak yang mempunyai agenda dan kepentingan tertentu.[[1]](#footnote-1) Lebih tepat lagi, ulama’ pondok dalam era tradisi telah bertindak selaku agen perubahan dan intelektual ummah yang bersikap sensitif dan proaktif dengan isu semasa yang timbul di dalam masyarakat.

*Kedua*, sistem pengajian berorientasikan kaitan antara teori dan praktikal, yang menekankan pemupukan budaya ilmu bagi menjadikan seseorang pelajar;

1. Mendapat sebanyak mungkin ilmu untuk mencapai keredaan Allah swt.
2. Bertindak mengikut perkiraan ilmunya, menyebarkannya ke dalam masyarakat dan berfungsi sebagai pemimpin masyarakat.
3. Menjadikan matlamat pencarian ilmu bukan untuk tujuan kebendaan (makan gaji) tetapi untuk mencapai keredaan Allah swt dan nikmat pengetahuan.
4. Menjadikan pelajar sebagai seorang yang mampu berdikari tanpa bergantung kepada orang lain. Untuk tujuan ini, mereka akan dibekalkan dengan segala bentuk keilmuan Islam dan kemahiran hidup yang amat diperlukan.
5. Menekankan persoalan akhlak dan disiplin Islam melebihi segala-galanya.

*Ketiga*, sistem pengajian bersifat terbuka yang memberi peluang kepada sesiapa sahaja untuk mengikutinya tanpa mengira latar belakang keturunan dan faktor umur. Apa yang boleh dibanggakan adalah melalui pendekatan ini secara tidak langsung ianya telah pun mengamalkan konsep pendemokrasian pendidikan berasaskan penekanan kepada kepentingan ilmu dalam kehidupan seseorang Muslim, ilmu adalah milik bersama dan setiap individu berhak diberi peluang untuk mendapatkan ilmu.

*Keempat*, sistem pondok telah berjaya menerapkan konsep *Rehlah Ilmiah*[[2]](#footnote-2) (termasuk beberapa ciri budaya ilmu: sentiasa ingin belajar, bertindak mengikut perkiraan ilmu dan menyambung pelajaran ke peringkat yang lebih tinggi). Konsep ini menuntut pelajar agar sentiasa berusaha keras dalam menuntut ilmu di pelbagai tempat tempat yang berbeza, bukan setakat untuk menimba ilmu bahkan pengalaman (seperti menyaksikan sosiologi masyarakat yang berbeza). Hasilnya, pengamalan konsep ini akan melahirkan ulama’ Islam yang mantap dari segi ilmu, akhlak dan pengalaman hidup yang kemudiannya mengikut epistemologi Islam bakal melahirkan hikmah (kebijaksanaan).

Bagi tujuan penyebaran ilmu Islam tidak dapat tidak seseorang pelajar pondok perlu menguasai pelbagai bahasa seperti bahasa Melayu dan bahasa Arab yang memang menjadi bahasa pengantar keilmuan Islam dan lingua franca pada masa tersebut. Hal ini terbukti dengan timbulnya konsep *Serambi Mekah* di kawasan Alam Melayu yang menjadi tempat persinggahan (pusat yang menyediakan Kursus Persediaan Pelajar) bagi mana-mana pelajar Alam Melayu yang melanjutkan pengajian mereka ke Mekah. Antara beberapa tempat yang dimaksudkan adalah Kelantan, Terengganu, Pattani, Kedah dan Acheh.[[3]](#footnote-3) Reputasi kesemua tempat ini sebagai pusat ilmu agama Islam terserlah apabila ianya dikenali sebagai *Serambi Mekah* suatu masa dahulu. Gelaran *Serambi Mekah* ini mempunyai beberapa maksud utama antaranya;

1. Tempat ini telah menjadi tempat persiapan awal yang wajib dihadiri untuk pelajar agama yang ingin melanjutkan pelajaran yang lebih tinggi ke Mekah.[[4]](#footnote-4)
2. Terdapat ungkapan yang menyebut bahawa sesiapa yang belajar di tempat ini mutu ilmu, autoritinya dan suasana masyarakatnya bersamaan seperti belajar di Kota Mekah. Maksudnya, bagi sesiapa yang tidak berpeluang belajar di Mekah, sudah memadai andainya mereka berpeluang belajar di kawasan *Serambi Mekah* ini.[[5]](#footnote-5)

**3.2. Pencapaian Positif Sekolah Rendah Dan Menengah Islam**

Disebabkan perkembangan pesat di dalam sistem pendidikan negara bersama-sama dengan rentetan dari kemunculan komitmen untuk meningkatkan kesedaran Islam pada tahun-tahun 1970-1990an, telah lahir beberapa orang tokoh tempatan[[6]](#footnote-6). dalam pelbagai bidang ikhtisas seperti tenaga akademik, pakar undang-undang, pakar ekonomi, yang antara lainnya telah berfungsi sebagai reformis semasa. Mereka telah terlibat secara langsung dalam mendesak, merancang dan terlibat sama di dalam usaha tajdid terhadap institusi pendidikan Islam di Malaysia[[7]](#footnote-7).

Apa yang jelas ialah gabungan di antara badan-badan dakwah, tokoh-akademik dan golongan professional di dalam jentera kerajaan sendiri yang disifatkan oleh Prof. Horowitz sebagai “*visible and invisible hand*”, telah banyak membantu pihak kerajaan menjayakan program Islamisasi dalam pelbagai bidang di dalam negara[[8]](#footnote-8).

Seterusnya, di sepanjang tahun-tahun 1990an juga memperlihatkan tren utama dalam kaedah perjuangan Islam. Tren ini antara lainnya menuntut agar perjuangan gerakan Islam bukan setakat dibuat dalam bentuk retorik semata-mata bahkan perlu disertakan dengan program blueprint yang lengkap yang dapat dijelmakan dalam bentuk plan bertindak[[9]](#footnote-9). Hasilnya, kita mendapati banyak usaha dan institusi-institusi bercorak Islam telah ditubuhkan di Malaysia seperti Bank Islam, Takaful, UIA, KOHILAL, KBI, TASKA, TASKI dan sebagainya.

Bersama kesedaran ini, pelbagai usaha reformasi sistem pendidikan negara turut dijalankan secara berhemah. Di zaman selepas merdeka, pada dasarnya pihak kerajaan masih lagi meneruskan dasar pendidikan liberal ala barat warisan penjajah British, yang kononnya bakal membangunkan negara merdeka ini kepada suatu negara maju seperti negara barat.[[10]](#footnote-10) Kemudiannya, demi untuk memastikan agar agenda perpaduan kaum dan penyediaan tenaga kerja mahir boleh dijayakan melalui sistem pendidikan negara, pelbagai Jawatankuasa Pendidikan (Penyata Razak-1956, Akta Pendidikan-1961 dan Laporan Rahman Talib-1961) yang mengkaji keberkesanan dua agenda ini telah ditubuhkan.

Gelombang kebangkitan Islam kemudiannya turut terpengaruh kepada sektor pendidikan negara, apabila pelbagai kegagalan akibat dari pengekalan dasar pendidikan ala barat telah dikesan dengan meluas di Malaysia.[[11]](#footnote-11)Hal ini telah dijelaskan sebagai;

“ *hasil kajian semula dasar pendidikan nasional bagi jangka waktu 1975-1980 yang dikeluarkan pada tahun 1979 mendapati jurang perbezaan yang ketara di antara pencapaian akademik dan kemahiran yang agak baik berbanding dengan tahap kemerosotan pembentukan saksiah insan yang dihasilkan, dan sesuatu yang konkrit harus dilakukan sebelum keadaan menjadi lebih serious*.”[[12]](#footnote-12)

Apa yang jelasnya, terdorong dengan masalah krisis moral ini yang terhasil daripada kegagalan sistem pendidikan sebelumnya, suatu jawatankuasa kabinet telah ditubuhkan untuk mengkaji persoalan ini, dan sebagai hasil beberapa perubahan telah dijalankan, seperti;

* Nama Kementerian Pelajaran telah ditukar kepada Kementerian pendidikan Malaysia yang membawa paradigma berbeza iaitu Kementerian yang bakal memberikan pendidikan sejati ke arah yang lebih bersesuaian dengan prinsip moral dan bukannya terhad kepada pemberian pelajaran semata-mata.[[13]](#footnote-13)
* Wujudnya Falsafah Pendidikan Negara yang berteras konsep kesepaduan antara intelek, emosi, rohani dan jasmani telah diwujudkan. FPN ini berbunyi : “ Pendidikan di Malaysia adalah usaha berterusan ke arah memperkembangkan lagi potensi individu secara menyeluruh dan bersepadu untuk mewujudkan insan yang seimbang dan harmonis dari segi intelek, rohani, emosi dan jasmani berdasarkan kepercayaan dan kepatuhan kepada tuhan. Usaha ini adalah usaha untuk melahirkan rakyat Malaysia yang berilmu pengetahuan, berketerampilan, berakhlak mulia, bertanggungjawab dan berkeupayaan mencapai ksejahteraan diri serta memberi sumbangan terhadap keharmonian dan kemakmuran masyarakat dan negara.” Apa yang jelasnya, usaha mewujudkan FPN ini secara langsung menunjukkan bagaimana teori menyepadukan antara elemen roh, jasad dan akal yang bakal menghasilkan manusia yang mempunyai keseimbangan emosi telah diterapkan dalam sektor pendidikan di Malaysia sehingga kepada asas yang paling substance sekali.[[14]](#footnote-14) Bagi menghidupkan FPN ini dua bentuk kurikulum baru yang mengamalkan sistem pendidikan bersepadu, KBSR dan KBSM telah diwujudkan mengantikan sistem kurikulum yang lama. Kedua-dua KBSR dan KBSM ini memberikan penekanan asas kepada usaha pembentukan saksiah, peribadi, emosi dan semangat tanggungjawab kepada diri, masyarakat dan alam sekitar.[[15]](#footnote-15)
* Penubuhan serangkaian sekolah menengah kebangsaan agama dengan bantuan penuh pihak kerajaan pusat yang diikuti pula usaha mengambil alih beberapa sekolah Agama Rakyat yang serba kekurangan dalam segenap segi. Hal ini telah dijelaskan sendiri oleh Menteri pendidikan Malaysia pada tahun 1993 dengan katanya; “ *justeru, pada tahun 1977, Kementerian Pendidikan telah mengambilalih 11 buah sekolah agama kerajaan negeri dan diberi nama Sekolah Menengah Kebangsaan Agama Islam, di samping menubuhkan dua buah sekolah menengah kebangsaan Agama: sebuah di Sabah dan sebuah lagi di Sarawak. Pada tahun-tahun berikutnya bilangan sekolah ini telah bertambah. Pada tahun 1989, jumlah SMKA bertambah kepada 32 buah Sehingga tahun 1992 terdapat sebanyak 38 buah SMKA, termasuk 3 buah Sekolah Menengah Agama berasrama penuh; iaitu Kolej Islam Sultan Azlan Shah, Kelang, SMKA Persekutuan Labu dan SMKA Persekutuan Kajang dengan jumlah pelajar 20,492 orang.[[16]](#footnote-16)* Apa yang amat membanggakan adalah rata-ratanya SMKA ini telah menunjukkan prestasi akademik yang cukup baik dinilai dari segi pencapaian keputusan peperiksaan setiap tahun.

Dalam perkembangan semasa, terdapat kajian semasa yang menunjukkan bagaimana kebanyakan keluarga Melayu moden menaruh harapan yang tinggi terhadap bidang pengajian Islam, dengan memilih untuk menghantar anak-anak mereka ke sekolah agama serta sanggup membelanjakan wang ringgit mereka untuk menghantar anak-anak mereka melanjutkan pelajaran ke peringkat IPTA/IPTS aliran Islam.[[17]](#footnote-17) Hal ini berlaku kerana beberapa sebab utama;

1. Kesedaran bahawa anak yang belajar agama dapat menjadi sumber penyelamat ummah dan syafaat bagi diri ibu bapa sendiri.
2. Sekolah memang menjadi pusat kecermelangan akademik, di mana keputusan SPM dan STPM yang terbaik setiap tahun diraih oleh sekolah agama, khususnya Maahad Tahfiz di seluruh negeri.
3. Pelajar sekolah agama menjadi penyelamat bagi mengisi kouta bidang profesional seperti perubatan dan sains di IPT termpatan dan luar negeri

**3.3. Pencapaian Positif IPT Aliran Islam**

Dalam konstek Malaysia semasa, dokongan daripada sarjana-pentadbir dan orang politik (parti kerajaan dan pembankang) telah memastikan mutu institusi pengajian Islam menjadi semakin bertambah baik. Lebih khusus lagi, hal ini dapat dilihat daripada pelbagai segi;

***Pertama*,** Perlembanggaan Malaysia memang menjamin keutuhan institusi pengajian Islam, seperti mana ianya menjamin semua yang berkaitan dengan agama Islam. Hal ini diperkuatkan lagi dengan pertambahan jumlah institusi pengajian Islam di semua peringkat seperti sekolah dan IPT.

***Kedua***, dasar Kerajaan Malaysia berkaitan globalisasi pengajian tinggi. Semua memaklumi bahawadasar kerajaan Malasyia berusaha menjadikan Malaysia sebagai pusat kecemerlangan ilmu di peringkat dunia. Berbanding dengan negara membangun yang lain, kita patut berbangga dengan inisiatif yang dijalankan oleh pihak Kementerian Pendidikan Tinggi Malaysia (KPT- sekarang dinamakan Kementerian Pendidikan Malaysia) yang memperkenalkan program penambahbaikian IPT di Malaysia. Apa yang membanggakan, ternyata sekali dokongan dan bantuan penuh daripada pihak kerajaan telah menyebabkan Malaysia menjadi pusat kecemerlangan akademik di rantau Asia.[[18]](#footnote-18) IPT/IPTS Malaysia sering dijadikan model oleh negara luar[[19]](#footnote-19) yang mendorong kedatangan sejumlah besar pelajar antarabangsa untuk menyambung pengajian mereka di Malaysia.

Untuk konteks IPT aliran Islam, kita dapat mengesan bagaimana pihak kerajaan telah menjalankan dasar yang responsif dengan tuntutan NGO Islam bagi usaha penambahbaikian IPT Islam. Sebagai contohnya, beberapa orang sarjana reformis Melayu-Islam telah mengkritik kelemahan IPT Islam yang dikatakan mengamalkan sistem pengajian yang ketinggalan zaman. Ianya dirujuk kepada kandungan kurikulum dan pedagogi pengajian yang bersifat tradisional dan sudah tidak kondusif dengan realiti semasa.[[20]](#footnote-20) Kesemua komentar yang diberikan oleh sarjana Islam ini telah diambilkira oleh pihak kerajaan sehingga melahirkan IPT Islam yang lebih cekap. Antara lainnya, hal ini boleh dirujuk kepada beberapa perkara yang utama. Antaranya, sebahagian besar daripada tokoh akademik yang menganut fahaman reformisme Islam dan terdidik daripada sistem pendidikan Timur Tengah dan barat telah diterima menjadi tenaga pengajar di IPT Islam. Mereka ini dikesan telah bertanggungjawab melakukan proses reformasi terhadap sistem pengajian keilmuan Islam di IPT Islam di Malaysia. Tambahan pula, kuasa autonomi untuk melakukan program penambahbaikian IPT Islam telah diberikan sepenuhnya oleh pihak kerajaan.[[21]](#footnote-21)

Dalam menentukan kelayakan untuk bersaing di peringkat antarabangsa, IPT di Malaysia perlu mempunyai piawaian atau standard yang boleh dijadikan kayu ukur dan rujukan oleh semua pihak yang berkepentingan. Standard dan piawaian Pengajian Islam di Malaysia dikawal antara lain oleh Malaysian Qualification Agency (MQA) melalui kerangka Malaysian Qualification Framework (MQF). Agensi ini telah menetapkan standard dalam bidang Pengajian Islam melalui pengenalan beberapa piawaian seperti berikut:

1. Standard Pengajian Islam
2. Standard Undang-undang dan Syariah
3. Standard Muamalat Dan Kewangan Islam

Piawaian atau standard di atas menyediakan standard asas untuk merangka progam pengajian tinggi Pengajian Islam untuk mempastikan kualiti pengajian dapat dipenuhi, dapat dikawalselia serta dapat dipastikan kesinambungannya (*delivered, monitored and maintained*). Melalui standard ini bidang Pengajian Islam dapat dikenalpasti dan diselia dengan berkesan. Dalam konteks pengatarabangsaan, standard ini boleh dirujuk oleh semua pihak untuk menentukan status IPT Pengajian Islam di Malaysia serta kedudukannya di peringkat antarabangsa. Untuk bersaing di peringkat antarabangsa, standard ini dianggap amat kritikal untuk menentukan penarafan.

Pihak KPT telah membentuk Majlis Dekan-dekan Pengajian Islam IPT Malaysia. Majlis ini telah menerbitkan Profil Institut Pengajian Tinggi Awam (IPTA) pada tahun 2011. Profil ini mengandungi data serta maklumat serta pencapaian semua IPTA Pengajian Islam di Malaysia dalam semua aspek kritikal termasuk pengantarabangsaan. Data-data ini sangat penting sebagai asas untuk perancangan serta hala tuju IPTA Pengajian Islam termasuk untuk menghadapi cabaran globalisasi.

Lebih penting lagi, KPT telah memperkenalkan Pelan Strategik Pengajian Tinggi Negara (PSPTN). Pentingnya pelan ini adalah untuk menetapkan setiap IPTA/IPTS terpilih melakukan program pengantarabangsaan. Ianya cuba untuk akur dengan keperluan antara lain, ranking QS serta THES yang berusaha melakukan penarafan terhadap IPTA di Malaysia. Antara lainnya, program pengantarabangsaan ini terdiri;[[22]](#footnote-22)

1. Penggunaan petunjuk prestasi utama (KPI) dalam pengurusan dan sasaran kerja setiap organisasi;
2. Pelaksanaan autonomi dalam kalangan universiti terpilih dari segi tadbir urus dan kewangan;
3. Kepimpinan akademik yang lebih dinamik, *luwes* dan proaktif, terutamanya di peringkat jabatan;
4. Penekanan aktiviti akademik mestilah berpaksikan kepada penerbitan makalah dalam jurnal berwasit ternama peringkat antarabangsa, yang diambilkira dari segi penilaian untuk kenaikan pangkat;
5. Pelantikan profesor ternama sebagai staf universiti yang turut dibiayai oleh agensi penyedia geran penyelidikan;
6. Peningkatan jumlah pelajar antarabangsa khususnya di peringkat ijazah lanjutan
7. Peningkatan jumlah pensyarah berkelayakan phd dan mendapat status profesional atau bertauliah.
8. **Apakah Cabaran Yang Dihadapi Oleh Institusi Pengajian Islam Di Malaysia**

Dengan menggunakan pendekatan realisme dan futuristik, kita dapat mengenalpasti beberapa cabaran yang dihadapi oleh institusi pengajian Islam di Malaysia. Antaranya;

**4.1. Cabaran Fahaman Sekularisme Yang Datang Bersama Fenomena Globalisasi**.

Memang semua memaklumi bahawa gelombang globalisasi yang membawa faham sekularisme secara terang-terangan dan tersembunyi. Walaupun perkembangan sekolah agama dan program agama berkembang pesat, perkembangan faham sekularisme juga agak pesat dengan bantuan kecanggihan ICT moden. Bagi pelajar Islam, realiti ini menyebabkan mereka berhadapan dengan masalah *Split Personality* ; apa yang dipelajari di sekolah daripada nilai-nilai agama terpaksa berhadapan dengan idealism sekularisme yang berkembang dalam masyarakat.

Dinilai kepada soal aksiologi, kedatangan globalisasi telah melahirkan budaya sekular yang diwartakan sebagai paling baik kepada masyarakat Islam. Budaya sekular ini lebih bersumberkan *Humanisme-sensate culture* (budaya hawa nafsu). Budaya *Humanisme* ini berpandukan sepenuhnya kepada akal dan nafsu manusia semata-mata. Mengikut pandangan faham sekularisme, neraca utama bagi sesuatu kebenaran, etika dan perbuatan yang baik itu bergantung kepada [[23]](#footnote-23);

1. Prinsip vitalisme – apa-apa sahaja yang berbentuk kuat dan menguntungkan dari segi kebendaan akan dianggap sebagai baik.
2. Prinsip kreativiti – apa-apa sahaja yang boleh mencetuskan daya kreativiti dan menghasilkan cIPTaan baru akan dianggap sebagai baik dan bermutu.
3. Prinsip relatif – tidak ada suatupun konsep dan pemahaman terhadap sesuatu fakta ataupun teori yang bersifat mutlak dan kekal. Sebaliknya semuanya boleh berubah mengikut perubahan zaman dan perkembangan ilmu pengetahuan.
4. Prinsip hedonisme – apa-apa sahaja yang boleh memuaskan hawa nafsu manusia akan dianggap sebagai baik, manakala apa-apa sahaja yang boleh membawa penderitaan nafsu akan dianggap sebagai buruk.
5. Prinsip majoriti masyarakat – apa-apa sahaja yang disukai oleh *trend* dan kecenderungan sesuatu masyarakat akan dianggap sebagai baik.

Pengaruh negatif fahaman sekular ini memang terbukti dengan wujudnya serangkaian masalah yang membabitkan golongan muda di Malaysia. Hasil kajian empirikal yang dibuat terhadap golongan muda mendapati wujudnya perkara yang amat menggemparkan, di antaranya;

1. Kebanyakan masyarakat Melayu moden telah dikesan mengidap penyakit psikologi yang agak kronik, penyakit gelisah dan hilang pertimbangan akal yang kemudiannya telah menyebabkan berlaku pelbagai tindakan buruk seperti bunuh diri, menagih dadah dan arak, murtad, bohsia dan mengamalkan seks bebas. Kajian ini mendapati punca utama penyakit gelisah ini berlaku adalah akibat dari tindakan tidak menuruti kehendak agama seperti meninggalkan kewajiban sembahyang lima waktu.[[24]](#footnote-24)
2. Golongan remaja Melayu yang menjadi pengguna terbesar internet (*cyber café*) telah dijangkiti ketagihan internet yang agak teruk (*cybermania*). Kalangan ini didapati menggunakan saluran internet bukannya untuk tujuan pendidikan, tetapi sebagai sumber untuk mendapatkan hiburan yang lebih bebas tanpa kongkongan keluarga, yang berupa permainan video, pornografi, perbualan (*chit-chat*) dan mengisi masa lapang dengan kegiatan yang tidak berfaedah.[[25]](#footnote-25)
3. Kajian mendapati ikatan dan fungsi keluarga Melayu moden sebagai penjaga dan pendidik emosi anak-anak telah mula terhakis yang kemudiannya menyebabkan pelbagai masalah sosial remaja yang cukup kronik. Berikutan dengan faktor asas ini, golongan remaja Melayu lebih terpengaruh dengan budaya di luar keluarga seperti media massa dan rakan sebaya.[[26]](#footnote-26) Akibat daripada pengaruh media massa, mereka lebih mudah terjerumus dengan hiburan yang mementingkan keseronokan yang melampaui batas, sensasi, glamour dan sindrom kurang daya tahan iman.[[27]](#footnote-27) Manakala pengaruh rakan sebaya pula menyebabkan mereka terlibat dengan budaya melepak dan pelbagai masalah sosial lain seperti ketagihan dadah, arak, berjudi, menonton video lucah, seks bebas, dijangkiti penyakit AIDS[[28]](#footnote-28) dan banyak lagi masalah lain.
4. Kajian mendapati kalangan remaja Melayu secara terang-terangan mengaku tanpa segan silu terlibat dalam amalan seks bebas dan menganggap ianya sebagai perkara biasa dan lumrah bersesuaian dengan gaya hidup zaman moden, sepertimana ditonjolkan di dalam media massa moden.[[29]](#footnote-29)
5. Kajian mendapati ramai daripada kalangan remaja Melayu telah terlibat dengan budaya bohsia dan bohjan. Antara ciri-ciri budaya ini adalah remaja bawah umur yang mengamalkan seks bebas sebagai cara untuk mendapatkan keseronokan nafsu semata-mata tanpa disertakan dengan dengan rasa bersalah, mengamalkan seks bebas secara “*one night stand*” dengan sesiapa sahaja tanpa sebarang ikatan cinta dan menganggap gadis yang telah hilang dara sebagai memiliki status yang tinggi di dalam masyarakat moden.[[30]](#footnote-30)
6. Kajian mendapati bagaimana masalah disiplin juvana sama ada berat ataupun biasa telah menjadi fenomena biasa dalam kalangan pelajar-pelajar sekolah di Malaysia.[[31]](#footnote-31)
7. Kajian dan catatan peratusan pengidap penyakit AIDS yang cukup besar di kalangan remaja Melayu, yang dikeluarkan oleh hospital di seluruh Malaysia. Apa yang membimbangkan, kadar peratusan ini semakin bertambah dari tahun ke setahun, walaupun pelbagai usaha penerangan tentang penyakit ini telah dijalankan.[[32]](#footnote-32)
8. Kajian yang mendapati bagaimana tabiat pembacaan remaja Melayu yang lemah, di mana mereka lebih mengutamakan bahan bacaan yang tidak membina minda dan daya intelektual, merangkumi hiburan, jenaka, sukan dan bahan lucah.[[33]](#footnote-33)Pendek kata, mereka telah terjerumus ke dalam budaya bebalisme yang cukup meruncing akibat dari ketiadaan budaya ilmu yang sihat.[[34]](#footnote-34)
9. Kajian yang mendapati remaja Melayu lebih menjadikan golongan artis, model dan ahli sukan sebagai model ikutan melebihi segala ketokohan lain.[[35]](#footnote-35)
10. Kajian yang mendapati remaja Melayu terlibat secara serius dengan budaya rock yang melampau. Apa yang membimbangkan adalah budaya ini dicirikan dengan beberapa sifat yang bertentangan dengan budaya ketimuran. Antaranya, corak budaya yang dihayati oleh pendokong budaya rock adalah dilambangkan dengan bentuk pakaian yang tidak terurus, kotor, tidak senonoh, lucah, kasar, memuja syaitan, menggalakkan pengambilan dadah dan mengamalkan seks bebas.[[36]](#footnote-36)

**4.2. Globalisasi Dan Tohmahan Negatif Terhadap Institusi Pengajian Islam.**

Jika diteliti secara mendalam, melalui pendedahan media massa dan kupasan para sarjana, kita dapat memperincikan tohmahan negatif terhadap institusi pengajian Islam, antaranya;

1. Sistem pendidikan Islam tidak mengamalkan budaya berfikir yang kritikal dan sebaliknya menekankan paradigma ala taqlid. Dilihat kepada pedagogi pendidikan Islam, pendekatan pengajian hanya bertumpu kepada dua bentuk semata-mata, (a) hanya memerhatikan kemampuan menghafal dan (b) merendahkan nilai kemampuan akal dan mengabaikannya sama sekali. Akibat dari pendekatan ini telah menjadikan “ (i) perhatian hanya tertumpu kepada penyampaian daripada pengajar dan pelajar menghafal apa yang disampaikan oleh pengajar tersebut. Perkara yang disampaikan oleh pengajar tiada hubungan dengan kenyataan hidup yang sebenar, malah jauh dari persoalan nyata yang dihadapi oleh masyarakat. (ii) pelajar dalam sistem pendidikan ini hanya berperanan sebagai pendengar yang baik. Mereka hanya diminta mengulang kembali apa yang telah mereka dengar. Mereka tidak mempunyai kesempatan untuk mengamal, menganalisis, memikir, mentelaah, mengadakan renungan dan mengembangkan pemahaman itu dengan baik.”[[37]](#footnote-37)
2. Pelajar daripada aliran agama telah diasuh untuk mengamalkan ketertutupan minda terhadap pandangan orang lain, walaupun ianya bersesuaian dengan fakta yang benar.[[38]](#footnote-38)
3. Sifat kekurangan di dalam kurikulum pendidikan Islam warisan era Taqlid yang dirujuk kepada kurangnya maklumat terperinci tentang fakta perkembangan masyarakat semasa telah menyebabkan kalangan yang terlibat di dalam institusi pendidikan Islam, yang terdiri dari pengajar dan pelajar sering dibuaikan dengan mimpi indah tentang keagungan yang pernah dimainkan oleh tamadun Islam silam, tetapi terputus dengan reality perkembangan semasa yang menyaksikan kemunduran umat Islam dari segenap segi. Berasaskan kepada kelemahan kurikulum ala Taqlid ini yang diburukkan lagi dengan system pedagogi pengajian yang bersifat satu hala (Guru mengajar dan murib hanya mendengar dan menghafal segala butiran yang disogokkan oleh guru), untuk jangka masa panjangnya telah melahirkan kalangan pelajar yang hanya cekap menghafal tetapi amat lemah daya penganalisaan kritikal- ditambah pula dengan kurangnya pendedahan tentang realiti tempatan semasa dan kehendak pasaran dan kecetekan pelajar tentang pengetahuan moden yang amat diperlukan untuk dunia moden.[[39]](#footnote-39) Masalah ini tidak terhenti di sini sahaja, bahkan turut menyebabkan timbulnya kecurigaan masyarakat samada sektor awam dan swasta terhadap keupayaan lulusan daripada institusi pengajian Islam. Mereka kerap dikatakan sebagai seorang penghafal kandungan kitab klasik yang baik dan lebih pandai bercakap dan berkhutbah dan tidak tahu bertindak sebagai perancang dan organizer yang baik.
4. Semua institusi pendidikan Islam termasuklah lulusannya hanya bakal melahirkan suatu kelompok manusia yang anti semua bentuk pemodenan barat dan bersifat tertutup serta ekstremis yang wajib diperangi oleh semua manusia moden yang cintakan kedamaian.[[40]](#footnote-40)
5. Lulusan pengajian Islam lebih mengamalkan sikap retorik kosong yang berbangga dengan keunggulan warisan tamadun Islam silam tanpa memikirkan kaedah terbaik untuk memetik kesimpulan yang boleh didapati dari pengalaman sejarah silam untuk meninggikan martabat ummah Islam.[[41]](#footnote-41)
6. Dapatan kajian yang menegaskan bagaimana arus perkembangan pembaharuan pendidikan Malaysia semasa telah menyisihkan lulusan pengajian Islam di dalam arus perdana di Malaysia. Apa yang jelasnya, di dalam sektor kerjaya, lulusan pengajian Islam terpaksa bersaing dengan lulusan universiti tempatan yang juga menawarkan kursus pengajian Islam yang lebih bersifat moden dan memenuhi kehendak pasaran semasa.[[42]](#footnote-42)

Memanglah diakui bahawa sebahagian pendedahan ini salah sama sekali, namun dengan menggunakan kuasa media massa, hal ini sedikit sebanyak telah mempengaruhi masyarakat awam.

**4.3. Sistem Ranking IPT Sebagai Penjajahan Bentuk Baru**

Dewasa ini, IPT Islam terpaksa berhadapan dengan standard dan penanda aras IPT dunia yang datang bersama dengan globalisasi. Ia memaksa IPT Islam mematuhi standard ini walaupun ia bertentangan dengan kriteria lama. Standard ini secara relatifnya dikatakan menekan IPT Islam kerana ianya ditentukan dan didefinasikan oleh standard daripada barat. Dalam soal ini, berlaku semacam pemaksaan yang berat sebelah. Hanya kerangka penilaian universiti terkenal di barat (khususnya di Amerika dan Eropah) yang patut dipakai seandainya mana-mana universiti di negara lain ingin maju. Tanpanya, mana-mana IPT yang enggan menerimapakai neraca THES dan QS akan dipinggirkan dan menjadi marginal semata-mata. Buktinya, banyak IPT di negara barat sendiri yang mempertikaikan standard yang dipakai oleh ini. Secara terang-terang, dalam soal ini sebagai contoh, THES menggunapakai pendekatan *Red ocean* (yang memonopoli dan menindas sebarang saingan) dan bukannya pendekatan *Blue ocean* (mengelak pertentangan dengan pihak lain dan lebih menumpukan pencarian peluang yang lebih bebas dan luas)

Lebih penting lagi, tindakan mengorporatkan IPTA di Malaysia walaupun diakui bakal memberikan nilai tambah kepada pemantapan dari segi pentadbiran IPTA terbabit; tetapi ianya amat berbahaya kerana pendekatan seperti amalan di Barat ini bakal menjadikan IPTA seperti kilang yang melahirkan robot (tanpa hati, perasaan dan pertimbangan iman) yang mahir dan mementingkan kerjaya semata-mata. Akibatnya, usaha ini bakal menggagalkan usaha kerajaan untuk melahirkan modal insan yang bermutu tinggi dari segi keterampilan, kemahiran, patriotisme dan sifat amanah. Lagipun, pendidikan bukanlah barang dagangan yang bersifat sementara, tetapi ianya merupakan proses yang berpanjangan seumur hidup.

Begitu juga halnya dengan tindakan melakukan kerjasama antara IPT dengan industri memang baik dalam satu keadaan (dapat membuka peluang graduan mendapat kerjaya yang diidamkan). Mengikut kajian Prof. Siti Hamisah Tafsir daripada UTM, pada dasarnya pendekatan kerjasama industri-IPTA ini memang bermasalah kerana orientasi kedua-duanya amat berbeza. IPTA mementingkan pencambahan ilmu untuk disebarluaskan kepada masyarakat, sedangkan pihak industri lebih mementingkan soal keuntungan dan menekankan elemen hak cIPTa yang dirahsiakan. Hal ini bakal menyebabkan ilmu disembunyikan demi untuk mengekalkan keuntungan. Soal kebajikan pekerja juga dilihat bermasalah kerana usaha penyelidikan di IPTA perlu dibuat dalam keadaan yang bersifat santai dan kondusif, sedangkan sifat pekerja di sektor industri seringkali ditekan demi untuk menjimatkan kos dan mendapatkan hasil dalam tempoh masa yang singkat.[[43]](#footnote-43)

1. **Apakah Langkah Terbaik Untuk Menghadapi Cabaran Ini**

Sebaiknya, untuk mengatasi cabaran dan masalah yang dinyatakan di atas, kita perlu mengelakkan pendekatan NATO (*No action talk only*) dalam berfikir dan merancang pemerkasaan institusi pengajian Islam di Malaysia. Beberapa cadangan boleh diutarakan;

**5.1. Perpaduan Ummah Melayu-Islam Memperjuangkan Nasib Institusi Pengajian Islam.**

Masyarakat Melayu- Islam perlu melupakan perbezaan fahaman politik dan bersatu untuk terus memajukan institusi pengajian Islam di Malaysia. Dalam lipatan sejarah Malaysia ternyata hal ini pernah terjadi, bila mana masyarakat Melayu yang berbeza fahaman politik sama-sama bergabung apabila mengetahui asas survival Melayu telah dicabar dan terjejas teruk. Bagi masyarakat Melayu, survival mereka bergantung sepenuhnya kepada empat asas yang utama; *ajaran Islam* (asas jati diri dan kebanggaan manusia Melayu), *tanah* (Kawasan geografi khusus yang menempatkan masyarakat Melayu, *kekuasaan politik* dan *institusi beraja Melayu* (penaung kepada kedaulatan dan ketuanan masyarakat Melayu). Apabila menyedari bahawa institusi pengajian Islam telah mula dicabar dengan arus globalisasi fahaman liberal- sekular, mereka sepatutnya bersatuhati mempertahankan institusi keramat ini- kerana tanpa institusi pengajian Islam ini survival mereka akan lama laun pupus dan terancam.

Di Malaysia, perpaduan umat Melayu bagi mempertahankan survival Islam memang pernah berlaku. Terdapat beberapa fakta sejarah yang memperlihatkan perkara ini, antaranya;

1. Fakta penentangan umat Melayu terhadap kuasa penjajah barat yang dianggap sebagai kuasa kafir[[44]](#footnote-44)dan hal ini telah diakui sendiri oleh mubaligh Kristian yang mengatakan bahawa orang Melayu sebagai golongan yang kuat berpegang kepada agama Islam.[[45]](#footnote-45) Apa yang jelasnya, sifat kemelayuan yang begitu sebati dengan Islam ini telah mengakibatkan sebarang serangan yang dibuat terhadap Islam akan dianggap seperti serangan yang dibuat terhadap asas kebudayaan Melayu.[[46]](#footnote-46)
2. Peristiwa Natrah di Singapura.
3. Perpaduan politik masyarakat Melayu di bawah payung Parti Barisan Nasional selepas berlakunya peristiwa 13 Mei 1969.
4. Masyarakat Melayu di Malaysia bersama-sama dengan ummah Islam di kawasan lain telah bersatu mempergunakan kuasa konsumerisme dengan memboikot barangan daripada barat seperti Israel, Amerika Syarikat dan Denmark.[[47]](#footnote-47) Mereka sepakat menyedari bahawa kuasa konsumerisme adalah senjata ummah Islam dalam menghadapi cabaran globalisasi.

Kita patut merasa malu dengan realiti perpaduan politik yang diamalkan oleh kalangan politikus di Britain. Walaupun dalam banyak hal, parti pemerintah dan pembangkang di Britain bertelingkah tentang isu-isu tertentu, tetapi apabila membabitkan kepentingan negara seperti dasar luar negara dan serangan terhadap Iraq pada tahun 1998, kedua belah pihak bersatu menyokong rancangan tersebut. Usaha seperti ini yang menyaksikan perpaduan di antara parti pemerintah dan pembangkang di Malaysia memang ada, tetapi ianya masih lagi kecil dan membabitkan isu terpencil. Antara contohnya adalah isu pelancaran DEB, penolakan status imuniti kepada raja-raja Melayu, sokongan terhadap nasib rakyat Bosnia dan Palestin dan muzakarah di DBP.

Sebagai ingatan bersama, kita patut memaklumi impak negatif yang dibawa oleh fahaman liberalism yang terkena terhadap kefahaman Islam di Malaysia. Dalam perkembangan semasa yang timbul bersama dengan kedatangan era globalisasi, kita dapat mengesan kelahiran fahaman liberalis di Malaysia telah didokong oleh beberapa penulis, NGO Islam dan beberapa ahli politik Melayu sendiri. Dalam suatu kajian penyelidikan yang dilakukan oleh sekumpulan penyelidik Universiti Malaya,[[48]](#footnote-48) kita dapat telah mengesan beberapa pandangan tentang ajaran Islam yang dihasilkan oleh golongan ini, yang bertentangan dengan paradigma pemikiran Melayu-Islam. Ianya terdiri antaranya;

1. Mempersoalkan dan mempertikaikan teori pengaruh positif yang dibawa oleh proses Islamisasi ke atas masyarakat Alam Melayu. Kedatangan Islam dikatakan kurang berjaya di dalam menyebarkan agenda kebebasan yang sejati kepada umat manusia, sebaliknya ia telah melakukan penindasan terhadap masyarakat bukan Islam.
2. Mengkritik sistem pendidikan Islam yang paling asas. Kelemahan pemikiran masyarakat Melayu-Islam berpunca daripada ketiadaan kerangka pemikiran falsafah yang tinggi. Islam yang datang di peringkat awal tidak memiliki elemen falsafah ini, tetapi lebih diwarnai dengan pengaruh budaya Taqlid yang secara kuat mendominasi dunia intelektual umat Islam pada masa itu.
3. Mereka berusaha keras mendokong agenda liberalisme (kebebasan dan hak asasi manusia) dalam setiap perlakuan dan pemikiran manusia. Dalam soal ini, pelbagai syiar dan autoriti Islam dipersoalkan, kerana kesemua autoriti Islam ini dilihat bertanggungjawab menghalang agenda liberalisme ini.
4. Isu yang mencabar dominasi dan keistimewaan hak bumiputera Melayu-Islam – kononnya bertentangan dengan nisbah persamaan hak asasi semua warganegara bukan Islam di Malaysia. Mereka sering menimbulkan isu yang mencabar konsep jati diri (*malayness*) Melayu yang sinonim dengan penganut Islam. Sebaliknya isu jati diri Melayu cuba ditolak dengan cara bertolak ansur dan mendokong peluang untuk seseorang Melayu murtad serta sanggup memberikan khidmat guaman untuk mempertahankan hak ini. Sebagai contohnya, tuntutan IFC yang didokong oleh MCCBCHC (Malaysian Consultative Council of Buddhism, Christianity, Hinduism, dan Sikhism atau Majlis Perundingan Malaysia agama Buddha, Kristian, Hindu dan Sikh) melalui memorandum kepada Majlis Peguam bertarikh 21 Ogos 2001. Tuntutan melalui IFC[[49]](#footnote-49);
5. Seseorang anak yang dilahirkan oleh ibubapa Islam tidak seharusnya secara terus menjadi orang Islam.
6. Orang-orang bukan Islam yang telah memeluk agama Islam hendaklah diberikan kebebasan untuk kembali kepada agama asal mereka (murtad) dan tidak dikenakan tindakan undang-undang.
7. Sebarang kes pertukaran agama Islam kepada bukan Islam tidak sepatutnya dikendalikan oleh mahkamah sivil.
8. Tidak perlu dicatatkan di dalam kad pengenalan seseorang Muslim bahawa ia beragama Islam.
9. Orang-orang bukan Islam tidak perlu dikehendaki menganut agama Islam sekiranya ingin berkahwin dengan orang Islam. Orang Islam hendaklah dibenarkan keluar daripada Islam (murtad) sekiranya ingin berkahwin dengan orang bukan Islam tanpa boleh dikenakan apa-apa tindakan undang-undang.
10. Seseorang pasangan suami atau isteri yang menukar agama dengan memeluk Islam tidak patut diberikan hak jagaan anak.
11. Orang bukan Islam yang mmpunyai hubungan kekeluargaan dengan seorang yang memeluk Islam hendaklah diberikan hak menuntut harta pusaka selepas kematiannya.
12. Kerajaan hendaklah menyediakan dana yang mencukupi untuk membina dan menyelenggarakan rumah-rumah ibadat orang bukan Islam sebagaimana kerajaan menyediakan dana untuk masjid.
13. Orang bukan Islam hendaklah dibenarkan dan tidak boleh dihalang daripada menggunakan perkataan-perkataan suci Islam dalam percakapan dan sebagainya.
14. *Bible* dalam bahasa Malaysia dan bahasa Indonesia sepatutnya dibenarkan edar secara terbuka.
15. Pelajaran agama bukan Islam untuk penganut agama itu hendaklah diajar di semua sekolah.
16. Program-program berunsur Islam dalam bahasa ibunda sesuatu kaum hendaklah ditiadakan. Program dakwah agama lain selain Islam pula hendaklah dibenarkan untuk disiarkan dalam bahasa ibunda masing-masing.
17. Orang Islam yang membayar zakat tidak sepatutnya dikecualikan membayar cukai pendapatan dan wang hasil zakat sepatutnya digunakan juga untuk keperluan orang bukan Islam.
18. Sepatutnya Islam tidak disebut sebagai pilihan pertama masyarakat seperti dalam soal pakaian menutup aurat kepada pelajar sekolah.

**5.2. Usaha Memajukan Sistem Pengajian Pondok Di Malaysia**

**Memang diakui sistem pondok pernah memainkan peranan besar di Tanah Melayu suatu masa dahulu. Malangnya, selepas Malaysia merdeka keunggulan sistem pondok tidak dapat bertahan lama dan berada di luar arus perdana sistem pendidikan Islam di Malaysia. Ianya dikesan memiliki beberapa kelemahan utama;**

1. **pelajarnya terdiri daripada golongan yang bermasalah dan sudah tidak sesuai dengan sistem pendidikan Islam arus perdana.**
2. **sistem pengajian yang dijalankan lebih bercirikan paradigma tradisionalism (*paradigma yang mementingkan dimensi telah lalu dan enggan mempedulikan dimensi sekarang*).[[50]](#footnote-50) Mereka berpegang kepada pendekatan eksklusif (tertutup) yang tidak mahu menerima pandangan yang berasal daripada luar, lebih-lebih lagi dalam soal keagamaan. Secara langsung, mereka mengamalkan *backward looking* di dalam mengemukakan jawapan terhadap permasalahan umat Islam - segala elemen tradisi yang diputuskan oleh ulamak silam yang wajib dipertahankan dan mempersalahkan kesemua elemen pemodenan. Walaupun jumlah golongan ini telah semakin menurun, risikonya mereka bakal menentang usaha tajdid pendidikan yang telah dijalankan di samping mereka juga berusaha mempengaruhi pelajar untuk turut berpegang dengan paradigma yang dipegang oleh mereka.**
3. **Pedagogi pengajian yang hanya menekankan aspek hafalan dan pemahaman.[[51]](#footnote-51) Ia lebih menekankan pendekatan pengajian dalam dua bentuk semata-mata, (i) hanya memerhatikan kemampuan menghafal dan (ii) merendahkan nilai kemampuan akal dan mengabaikannya sama sekali. Akibat dari pendekatan ini telah menjadikan “ (i) perhatian hanya tertumpu kepada penyampaian daripada pengajar dan pelajar menghafal apa yang disampaikan oleh pengajar tersebut. Perkara yang disampaikan oleh pengajar tiada hubungan dengan kenyataan hidup yang sebenar, malah jauh dari persoalan nyata yang dihadapi oleh masyarakat. (ii) pelajar dalam sistem pendidikan ini hanya berperanan sebagai pendengar yang baik. Mereka hanya diminta mengulang kembali apa yang telah mereka dengar. Mereka tidak mempunyai kesempatan untuk mengamal, menganalisis, memikir, mentelaah, mengadakan renungan dan mengembangkan pemahaman itu dengan baik.”[[52]](#footnote-52)**

**Dicadangkan bagi pengiat sistem pondok agar meniru secara selektif formula pondok yang dipakai di Indonesia. Contohnya boleh dilihat kepada institusi *Pondok Gontor* di Jawa Timur Indonesia yang begitu cemerlang dalam banyak perkara. Antaranya *Pondok Gontor* menekankan penguasaan bahasa Arab dan bahasa Inggeris, pengajian fiqh dari pelbagai mazhab, penekanan kepada disiplin pelajar yang ketat, mewujudkan industri kecil milik pondok yang menjadikan graduannya mampu berdikari. Terbaru, *Pondok Gontor* ini telah mewujudkan ISID (Institut Studi Islam Darul Salam) sebagai IPT Islam moden yang menawarkan pelbagai program pengajian sepertimana IPT lain di Indonesia.**

**5.3. Sikap Selektif Pembuat Dasar Memajukan Institusi Pengajian Islam.**

Pembuat dasar di Malaysia perlu melakukan kajian ilmiah yang berterusan bagi mengenalpasti elemen kelemahan pengajian Islam dan mencadangkan jalan penyelesaian masalah yang terbaik. Pihak pengubal dasar di peringkat KPT dan institusi pengajian Islam sendiri perlu terbuka dan mengambil manafaat daripada kajian ilmiah yang dilakukan oleh penyelidik. Sudah sampainya kita meniru pendekatan pengubal dasar di barat yang mengakui, terbuka dan menerima pakai dapatan kajian yang dilakukan oleh pihak IPT. Sebagai contohnya,  kajian Sufian Husin yang menunjukkan kadar penyertaan pelajar bumiputera dalam bidang sains di IPT sangat kurang memuaskan yang bakal merencatkan program pembangunan negara. Hasilnya pihak KPT telah menjalankan dasar nisbah 60:40 bagi memastikan penyertaan bumiputera dalam bidang sains.

Kedapatan beberapa IPT di Malaysia telah menerimapakai dasar pengantarabangsaan IPT yang agak keterlaluan. Ini kerana pihak pengurusan tertinggi IPT di Malaysia kelihatan terpaksa mengejar kedudukan (*ranking*) agar dinaikkan di kalangan 100 universiti terbaik di dunia. Dasar ini mewajibkan setiap kakitangan akademik di dalam petunjuk prestasi utama (KPI) menerbitkan makalah dalam jurnal berwasit ternama di peringkat antarabangsa. Hal yang sama turut ditekankan sekiranya seseorang pensyarah ingin dinaikkan pangkat. Jurnal yang berwasit ini disyaratkan mesti tergolong dalam mesin pencarian data *ISI Web Of Knowledge (WOK) dan Web Of Science (WOS)*; jurnal berimpak tinggi yang bakal dirujuk dan dipetik (*citation*) oleh kalangan pakar di seluruh dunia. Tindakan ini boleh dikatakan merugikan sarjana dalam bidang Pengajian Islam antara lain disebabkan faktor berikut:

1. Jurnal berimpak tinggi hanya menerima makalah ilmiah berbahasa Inggeris dan tidak di dalam bahasa lain, seperti bahasa Arab dan Melayu. Ianya juga dikritik kerana lebih terhad kepada kajian ilmiah yang dihasilkan oleh sarjana Eropah dan Amerika Utara. Kelemahan ataupun lakuna data *ISI Web Of Knowledge* ini memang terbukti apabila ianya telah disaingi oleh pengkalan data *scopus.* Apa yang jelasnya, *scopus* telah memperluaskan cakupan jurnal-jurnalnya merangkumi bahasa selain daripada bahasa Inggeris dan daripada kawasan di luar Eropah dan Amerika utara.[[53]](#footnote-53)
2. Ianya lebih berorientasikan kepada bidang kajian sains, kejuruteraan dan perubatan.
3. Nisbah kajian berimpak tinggi yang ditakrifkan oleh pihak *ISI Web Of Knowledge*  hanya akan dirujuk oleh sebilangan kecil pakar dalam bidang yang khusus semata-mata. Sedangkan karya-karya ilmiah dalam bentuk buku, prosiding dan jurnal tempatan sendiri biasanya akan sering dirujuk secara meluas oleh pelbagai kalangan kumpulan sasar. Maknanya, karya-karya ini walaupun tidak dikategorikan sebagai berimpak tinggi oleh *ISI Web Of Knowledge*. Pada hakikatnya lebih berimpak tinggi memandangkan ianya dijadikan rujukan asas oleh pelajar, sarjana, masyarakat awam dan pengubal dasar di Malaysia.[[54]](#footnote-54)
4. Senarai jurnal bidang pengajian Islam yang tergolong di dalam *ISI Web Of Knowledge* rata-ratanya mengamalkan pendekatan orientalism yang bersifat *reductionist*. Ianya berasaskan paradigma orientalism klasik yang memandang agama Islam dengan pandangan yang agak sinikal dan prajudis.[[55]](#footnote-55) Sebagai contohnya, sebarang penulisan tentang Islam terpaksa akur dengan paradigm barat, seperti menganggap fundamentalis sebagai ganas dan perlu ditinggalkan, sedangkan mengikut perspektif Islam yang sejati sebarang usaha untuk berpegang teguh dengan warisan tradisi silam (salaf) dianggap sebagai baik dan pandangan Islam fundamentalis sebagai ganas itu adalah tidak betul. Pandangan ini tidak menyentuh huraian konsep fundamentalis yang pelbagai.

Merujuk khusus kepada penerimaan program sistem ranking IPT dunia, pihak KPT dan IPT sendiri patut lebih kritikal-selektif dengan kesemua kerangka standard sistem ranking IPT dunia ini. Ini kerana neraca dan kerangka penilaian THES bagi penarafan IPT seluruh dunia memang boleh dipersoalkan, khususnya membabitkan antara lainnya;

1. Hanya kerangka penilaian universiti terkenal di barat (khususnya di Amerika dan Eropah) yang patut dipakai seandainya mana-mana universiti di negara lain ingin maju. Tanpanya, mana-mana IPT yang enggan menerimapakai neraca THES akan dipinggirkan dan menjadi marginal semata-mata. Buktinya, banyak IPT di negara barat sendiri yang mempertikaikan standard yang dipakai oleh THES ini. Secara terang-terang, dalam soal ini, THES menggunapakai pendekatan *Red ocean* (yang memonopoli dan menindas sebarang saingan) dan bukannya pendekatan *Blue ocean* (mengelak pertentangan dengan pihak lain dan lebih menumpukan pencarian peluang yang lebih bebas dan luas)
2. Banyak butiran penarafan THES hanya akan menguntungkan university barat, seperti;
3. IPT luar perlu mengambil staf akademik daripada university terkenal di barat untuk memajukan IPTa tempatan.
4. pemakaian bahasa English diutamakan kerana ia dianggap sebagai bahasa dunia yang terpenting, sedangkan pemakaian dan peningkatan status bahasa bahasa tempatan akan dipinggirkan. Usaha ini bakal menghakis identiti bahasa tempatan memandangkan bahasa adalah jiwa dan jati diri utama sesuatu bangsa.
5. kecekapan sistem dan model pengurusan pendidikan university barat yang kononnya berdaya maju boleh dipertikaikan berasas kepada;
   1. krisistem ekonomi di Amerika Syarikat gagal dikesan dan ditanggani oleh pakar ekonomi di university terkenal di Amerika Syarikat (seperti Havard, Chicago dan MIT)[[56]](#footnote-56)
   2. Pakar politik di University Havard gagal menasihati kerajaan Amerika Syarikat menjalankan dasar yang lebih mesra dunia Islam yang kemudiannya menyebabkan pemerintah Amerika dibenci di seluruh dunia.[[57]](#footnote-57) Dalam kajian terkini, kerajaan Amerika Syarikat dianggap sebagai *Rogue Nation* – kerajaan penyangak, samseng yang ganas yang suka menindas masyarakat negara lain menggunakan kekerasan.[[58]](#footnote-58)
   3. Pakar kejuruteraan university Barat gagal mengemukakan jalan penyelesaian masalah terbaik untuk krisistem tumpahan minyak milik syarikat BP di Laut Teluk Mexico sehingga menimbulkan kerosakan ekologi alam yang cukup teruk.
   4. Pakar ekonomi di university barat yang kononnya mempunyai nisbah smart partnership dengan TNC yang cukup erat gagal menasihati ataupun mengemukakan pendekatan terbaik bagi mengelakkan penggunaan budaya perniagaan (destruction economy) yang menindas menindas pengguna di seluruh dunia. Pendekatan *creative destruction* ini ditegaskan sebagai;*“ Creative destruction mungkin menguntungkan golongan kapitalis tetapi manusia dipaksa atau terpaksa menggunakan (membeli) produk mereka, produk yang sentiasa berubah-rubah semata-mata kerana golongan kapitalis tidak berhenti-henti bersaing dengan pihak lawannya dalam pasaran bebas untuk menjadi peniaga yang lebih kaya. Suatu hari nanti, kita sebagai pengguna produk creative destruction itu tidak dapat menggunakan lagi produk elektronik dan teknologi, misalnya computer peribadi, petiais, radio, TV, malah boleh jadi kereta, dan sebagainya yang kita beli dua atau tiga tahun yang lalu kerana golongan kapitalis itu tidak mengeluarkan barang gantinya lagi.”[[59]](#footnote-59)*
6. Pendekatan yang terlalu menekankan bahasa Inggeris dan neraca penarafan THES perlu diterima secara berhemah dan berhati-hati. Tindakan ini bakal menyebabkan keunggulan bahasa tempatan seperti bahasa Melayu boleh terjejas seperti yang diulas oleh Hashim Musa sebagai;[[60]](#footnote-60)
7. Nilai ekonomi bahasa Inggeris akan naik, statusnya akan meningkat dan seterusnya mengenepikan status bahasa Melayu sebagai bahasa kebangsaan dan bahasa rasmi yang tidak lagi dihormati oleh rakyat jelata.
8. Proses pengintelektulan bahasa Melayu akan terbantut kerana tidak lagi digunakan sebagai bahasa pengantar ilmu tinggi dan tidak dapat berkembang selaras dengan perkembangan ilmu pengetahuan moden.
9. Peranan Bahasa Melayu sebagai bahasa perpaduan di Malaysia akan terjejas.
10. Penggunaan bahasa Inggeris secara cekap hanya terhad kepada segelintir penduduk elit yang tinggal di bandar *(town)* besar, sedangkan majoriti rakyat yang tinggal di kawasan pendalaman yang masih lemah menggunakan bahasa Inggeris akan tetap sama, yang menyebabkan jurang yang luas dalam soal ini akan menjadi semakin melebar.

Dengan mengenepikan sikap anti melulu kepada sistem barat,kita perlu belajar secara selektif dengan IPT barat yang berjaya membangunkan institusi pendidikan mereka dengan baik. Antara contoh terbaik adalah usaha IPT barat yang mewujudkan alumni IPT bagi membantu pemerkasaan IPT terbabit. Ia dibuat dalam bentuk alumni terbabit menyediakan dana grant penyelidikan untuk kajian yang berimpak tinggi dan menyediakan peluang kerjaya untuk graduan IPT terbabit. Hal ini telah dilakukan dengan jayanya oleh Bill Gates, pemilik microsoft word yang menyediakan dana yang besar untuk membantu penyelidikan membangunkan perisian komputer dan anti cancer di Universiti Havard.

**5.4. Peranan IPT Islam Melakukan Perancangan Strategik**

KPT telah memperkenalkan Pelan Strategik Pengajian Tinggi Negara. Pentingnya pelan ini adalah untuk menetapkan setiap IPTA/IPTS terpilih melakukan program pengantarabangsaan. Ianya cuba untuk akur dengan kehendak THES yang berusaha melakukan penarafan terhadap IPTA di Malaysia. Lanjutan daripada Pelan Strategik Pengajian Tinggi Negara ini, beberapa IPT terpilih di Malaysia telah mengambil langkah proaktif dengan mewujudkan pelan strategik mereka sendiri. Untuk tujuan pembentangan contoh yang relevan, saya akan memberikan pelan strategik yang dilakukan oleh Akademi Pengajian Islam Universiti Malaya. Dalam soal untuk meningkatkan mutu UM agar bertepatan dengan status ranking yang meningkat, beberapa langkah proaktif telah dan sedang dilakukan, membabitkan;

1. Penyediaan Pelan Strategik APIUM 2011-2015. Pelan strategik terdahulu dari tahun 2008 hingga 2010 telah berjalan dan dinilai. Pelan strategik ini juga melibatkan strategi menghasilkan graduan berkualiti tinggi samada dari aspek kognitif, efektif atau sikap dan kemahiran. Pelan strategik ini memberikan fokus yang besar kepada melahirkan modal insan yang kompetan. Bahkan tidak keterlaluan jika dikatakan bahawa semua usaha dan pelan ini akhirnya akan memberi impak positif kepada penghasilan modal insan yang bermutu tinggi jika dilaksanakan dengan baik. Pelan strategik ini merangkumi perkara-perkara berikut:
   1. Menghasilkan graduan berkualiti antarabangsa
   2. Menghasilkan penerbitan berkualiti
   3. Menjalankan penyelidikan yang berkualiti
   4. Peningkatan kakitangan dan pelajar antarabangsa
   5. Jalinan dengan universiti terkemuka dan industri
   6. Prasarana bertaraf dunia
   7. Tenaga modal insane berkualiti
   8. Penjanaan sumber kewangan
   9. Kebolehpasaran graduan
2. Penyediaan tenaga pengajar yang diiktiraf dalam sektor industri yang relevan. Kebanyakan para ahli akademik terlibat sebagai perunding, penasihat, ahli jawatankuasa dan lain-lain yang membuktikan pengiktirafan pihak majikan. Di samping itu sebilangan ahli akademik adalah panel Auditor untuk MQA yang menilai program yang setara di IPT yang lain.
3. Pembinaan tenaga akademik yang berkemahiran tinggi melalui skim SLAI, SLAB, Biasiswazah dan *Bright Spark*. Universiti Malaya membenarkan pelajar cemerlang untuk memohon terus pengajian di peringkat PhD untuk menggalakkan pengekalan pelajar cemerlang dengan pelbagai insentif menarik.
4. Bekerjasama rapat dengan pelbagai Fakulti di Universiti Malaya dalam proses integrasi ilmu dan kemahiran. Setakat ini fakulti yang telah mempunyai hubungan rapat ialah Fakulti Pendidikan, Fakulti Sains dan Fakulti Sains Komputer & Teknologi maklumat.
5. Memperkasakan unsur-unsur kemahiran insaniah (*soft skill*). Ini kerana sektor industri secara terang-terangan memerlukan graduan yang memiliki kemahiran insaniah (membabitkan 7 elemen kemahiran; *kemahiran berkomunikasi, pemikiran kritis dan kemahiran penyelesaian masalah, kemahiran kerja berpasukan, kemahiran pembelajaran sepanjang hayat dan pengurusan maklumat, etika dan moral professional, kemahiran keusahawanan dan kemahiran kepimpinan*). Dalam soal ini, APIUM memastikan agar syarat Unit kawalan mutu Universiti Malaya dipatuhi, apabila semua proforma subjek hakiki dan Kemahiran Insaniah dibuat mengikut kriteria standard MQA, samada dalam bentuk kandungan kursus, kaedah pembelajaran dan output akhir pengajian.[[61]](#footnote-61) Kemahiran insaniah ini diterapkan dalam semua kursus dengan pendekatan yang sesuai.
6. Memperkasakan program latihan pensyarah dengan keperluaan pasaran semasa. Hal ini dapat dilakukan dengan memberi insentif kepada pensyarah untuk melakukan penyelidikan ilmiah (secara ditaja dengan geran yang khusus ataupun secara persendirian) terhadap bidang teroka baru yang membabitkan *niche area* terpenting. Hasil dapatan kajian ini kemudiannya diterapkan dalam pengajaran kepada pelajar APIUM.[[62]](#footnote-62)

Di samping pelan strategik ini, beberapa langkah proaktif telah dijalankan, merangkumi:

1. memperkemaskan program latihan industri dengan mempelbagaikan sektor industri awam dan swasta. Beberapa contoh antaranya: Pihak APIUM khususnya Jabatan Syariah Dan Undang-Undang, Jabatan Syariah dan Ekonomi, Jabatan Syariah dan Pengurusan telah mendapatkan kerjasama dengan beberapa institusi pentadbiran Islam, kehakiman dan perundangan Islam, perbankan dan kewangan Islam dan lain-lain. Penghantaran pelajar ini juga dilakukan ke luar Negara seperti China, Indonesia dan Brunei.
2. APIUM telah menghantar pelajar untuk program intensif bahasa Arab dengan pelbagai universiti ternama di Timur tengah seperti di Mesir, UAE, Qatar dan Yaman. Ianya penting bagi mendedahkan sistem pengajian Islam yang bersifat pelbagai dan melatih kemahiran berkominikasi bahasa Arab yang berkesan kepada pelajar.
3. APIUM telah melakukan semakan pengajian setiap 3 tahun sekali untuk setiap program pengajian siswazah dan pasca siswazah yang ditawarkan. Di APIUM, tugas ini diletakkan kepada tanggungjawab bahagian ijazah dasar dan ijazah tinggi. Hal ini secara bagi memastikan agar setiap program pengajian yang ditawarkan dimaklumi dan mendapat maklum balas tentang keperluaannya oleh pihak sektor kerjaya luar.
4. APIUM telah mendapatkan tenaga pengajar yang berkemahiran tinggi dalam Bahasa Arab termasuk dari Timur Tengah untuk mengajar kursus-kursus teras dan bahasa arab. Ini bertujuan memantapkan kemahiran bahasa arab di kalangan pelajar yang meruakan salah satu kemahiran yang sangat penting dalam semua sector pekerjaan.

**6. Kesimpulan**

Sebagai rumusan akhir, dapat dikatakan bahawa identiti dan keutuhan masyarakat Melayu di Malaysia bergantung sepenuhnya kepada pegangan mereka kepada ajaran Islam itu sendiri. Seperti mana semua memaklumi, sejak awal Islamisasi Alam Melayu, masyarakat Melayu memang termasuk dalam kategori Muslim sejati yang memahami dan mengamalkan Islam secara holistik. Atas dasar ini, mereka memaklumi bahawa masa depan masyarakat Melayu di dunia dan akhirat bergantung sepenuhnya kepada ajaran Islam. Demi untuk memperkukuhkan pegangan Islam mereka begitu perihatin dengan kewujudan institusi pengajian Islam yang bermutu tinggi. Mengikut pengamatan saya, pendekatan ini terus kekal sehingga pada masa sekarang. Terlalu banyak perkembangan positif yang dicapai oleh institusi pengajian Islam, dan seandainya wujud cabaran yang timbul dalam masyarakat moden akibat daripada arus globalisasi, pihak kerajaan dan sarjana Islam telahpun mengambil langkah terbaik untuk mengatasi masalah ini. Hal ini terbukti dengan pelbagai langkah proaktif ke arah menyelesaikan masalah ini yang dibuat dalam bentuk memperkasakan institusi pengajian Islam.

1. Rahimin Affandi Abd. Rahim, (1994) “ Hubungan Antara Ulama’ Dan Pemerintah Di Dalam Sejarah Tamadun Umat Islam “, Dalam *Jurnal Pengajian Melayu*, V. 4. [↑](#footnote-ref-1)
2. Azyumardi Azra (1998), *Esei-Esei Intelektual Muslim Dan Pendidikan Islam***,** Jakarta : LOGOS, h. 89-90 [↑](#footnote-ref-2)
3. Rahimin Affandi Abd. Rahim (2003), “ Analisis sejarah Dakwah dan jalinan intelektuaal rantau Malaysia-Indonesia “, dalam (edit oleh Zulkiple Abd. Ghani) *Jaringan Dakwah Malaysia-Indonesia*, Terbitan Jabatan Pengajian Dakwah dan Kepimpinan, UKM dan Universitas Muhammadiyah Sumatera Utara (UMSU), Bangi, h. 47-74 [↑](#footnote-ref-3)
4. Rahimin Affandi Abd. Rahim (2003), “ Analisis Sejarah Dakwah Dan Jalinan Intelektuaal Rantau Malaysia-Indonesia “, dalam (edit oleh Zulkiple Abd. Ghani) *Jaringan Dakwah Malaysia-Indonesia*, Terbitan Jabatan Pengajian Dakwah dan Kepimpinan, UKM dan Universitas Muhammadiyah Sumatera Utara (UMSU), Bangi, h. 47-74. [↑](#footnote-ref-4)
5. Aziz Deraman (2013), Citra Budaya Kelantan, dalam (edit) Mahmood Zuhdi Abd Majib, *Puri Kencana : Kecemerlangan Satu Abad Majlis Agama Islam Dan Adat Istiadat Melayu Kelantan,* Kota Bharu : MAIK, h. 529. [↑](#footnote-ref-5)
6. Hashim Musa (1993), “ Kebangkitan semula Islam dan pengajian Melayu : persoalan akademik “, dalam *Tinta Kenangan, Sumbangan Sempena Persaraan Dan Perlantikan Naib Canselor, Prof Datok Mohd. Taib Osman***,** Jabatan Pengajian Melayu Universiti Malaya, h. 60-61. [↑](#footnote-ref-6)
7. Rahimin Affandi Abdul Rahim (1997), “ Gerakan Tajdid Di Malaysia : Teori Dan Realiti “, dalam *Dinamisme pengajian Syariah*, Kuala Lumpur : Berita Publishing, h. 95-96. [↑](#footnote-ref-7)
8. Donald L. Horowitz (1994), “ The Quran and the Common law : Islamic law reform and the theory of legal change “, dalam *The American Journal Of Comparative Law,* v. 42, h. 571 dan 575. [↑](#footnote-ref-8)
9. Husin Mutalib (1983) *Islam And Ethinicity In The Malay Politic***,** Singapore : Oxford University press, h. 136-138. [↑](#footnote-ref-9)
10. Baharudin Ahmad (1994), *Falsafah Sains Dari Persepktif Islam*, Kuala Lumpur : DBP, h. viii-xiii. [↑](#footnote-ref-10)
11. Abd Halim el-Muhammady (1993), “ Pendidikan Islam era 2020 : Penghayatan menyeluruh “, dalam *Pendidikan Islam Era 2020 : Tasawur Dan Strategi*, Kajang : Percetakan Bintang Jaya, h. 18-19. [↑](#footnote-ref-11)
12. Ghazali Basri (2000), “ Sistem Pendidikan Islam : Satu Tinjauan Awal Dalam Konteks Pendidikan Nasional “, dalam *Jurnal Pendidikan Islam*, v. 9, bil. 1, h. 37. [↑](#footnote-ref-12)
13. Ibid, h. 38. [↑](#footnote-ref-13)
14. Ghazali Basri (1990), “ Moral Dan Etika : Huraian Konsep Dan Permasalahan Dalam Konteks Pelaksanaan Nilai Murni Di Sekolah-Sekolah “, Dalam *Jurnal Pendidikan Islam*, v. 3, bil. 2, h. 51-54. [↑](#footnote-ref-14)
15. Abd. Rauf Dalip (1990) “ Pendidikan Islam Dalam Kurikulum Bersepadu Sekolah Menengah : Ke Arah Amalan Dan Penghayatan Nilai Islam “, dalam *Jurnal Pendidikan Islam*, v. 3, bil. 2, h. 38-45. [↑](#footnote-ref-15)
16. Datuk Amar Dr. Sulaiman Daud (1993), “ Ucapan pembukaan Menteri Pendidikan “, dalam *Pendidikan Islam Era 2020; Tasawur Dan Strategi*, Kajang : Percetakan Bintang Jaya, h. ii-iii. [↑](#footnote-ref-16)
17. Marzuki Haji Mahmood (2003), “ Keberkesanan Dan Sambutan Masyarakat Terhadap Pengajian Islam Di Institusi Pengajian Islam “, dalam edit. Oleh Suzalie Mohamed, *Memahami Isu-Isu Pendidikan Islam Di Malaysia*, Kuala Lumpur : IKIM, h. 179-186. [↑](#footnote-ref-17)
18. Jane Knight (2012), " Regional Higher Education Hubs : New Actors In The Knowledge Economy ", Dalam (Edit) Muinir Shuib, *Development Of Higher Education And Its Future*, Batu Cave : IIUM dan IPPTN press, h. 85-105. [↑](#footnote-ref-18)
19. Zaini Ujang (2009), Mengangkasa Pengajian Tinggi, Skudai : Penerbit UTM [↑](#footnote-ref-19)
20. Mohammad Azam Mohammad Adil (1994), “Pengajian Undang-Undang Islam Di Pusat Pengajian Tinggi – Amalan Di ITM“, dalam *Jurnal Tasawwur Islam*, v. 3, 1994, h. 75-84; Abdul Aziz Bari (1999), “Legal Education And Islamization“, dalam *IIUM Law Journal*, v. 7, no. 1, 1999, h.83-94; Rahimin Affandi Abd. Rahim dan Idris Awang (2003), “Usaha Memperkasakan Institusi Pendidikan Islam Di IPTA Malaysia : Satu Analisa Terhadap Pengalaman APIUM“, dalam *Prosiding Seminar Kebangsaan Memperkasakan Sistem Pendidikan*, Anjuran Fakulti Pendidikan UTM, Johor Bharu. [↑](#footnote-ref-20)
21. Fred R. Von Der Mehden (1993), *Two Worlds Of Islam: Interaction Between Southeast Asia And The Middle East,* Florida. [↑](#footnote-ref-21)
22. Zaini Ujang (2009), *Mengangkasa Pengajian Tinggi*, Skudai : Penerbit UTM [↑](#footnote-ref-22)
23. Rahimin Affandi Abd Rahim, (2003), Keistimewaan Islam Sebagai Sistem Hidup Yang Lengkap, kertas kerja dibentangkan di *Seminar Keindahan Islam 2003 Peringkat Negeri Sembilan Darul Khusus*, Anjuran Bahagian Dakwah, Jabatan Hal Ehwal Agama Islam Negeri Sembilan, di Pusat Dakwah Islamiah Negeri Sembilan, Seremban, pada 25 Mac 2003 [↑](#footnote-ref-23)
24. Kajian ini menggunakan *grant* penyelidikan Vote F Universiti Malaya pada tahun 1999 telah dilakukan oleh Dr Che Zarrina Sa’ari, yang kemudiannya diterbitkan pada 2001 “Penyakit Gelisah (Anxiety/al-Hulu’) dalam Masyarakat Islam dan Penyelesaiannya Menurut Psiko-Spiritual Islam”, *Jurnal Usuluddin*, v. 14, h. 1-22. [↑](#footnote-ref-24)
25. Kajian ini dilakukan oleh dua orang penyelidik dari UUM ke atas responden remaja dari negeri Kedah, Perlis, Pulau Pinang dan Kelantan. Lihat Mohd Taib Ariffin dan Che Su Mustaffa (2001), “Era Ledakan Teknologi Maklumat: Isu-isu Berkaitan Pendedahan Terhadap Internet di Kalangan Remaja”, *Teknologi Maklumat dan Komunikasi: Harapan, Cabaran dan Barakah*, Alor Setar: INSANIAH, h. 11-32. [↑](#footnote-ref-25)
26. Muhd Mansur Abdullah (2000), “Renggangnya Hubungan Keluarga Punca Masalah Sosial Remaja”, dlm. Mohd. Razali Agus (ed.), *Pembangunan dan Dinamika Masyarakat Malaysia*, Kuala Lumpur: Utusan Publications, h. 142-151. [↑](#footnote-ref-26)
27. Nur Atiqah Tang Abdullah (2000), “Pendidikan Emosi: Kesejahteraan Sosial Pelajar dan Masyarakat Menjelang Alaf Baru”, dlm. Abdul Latif Samian dan Mohamad Sabri Haron (eds.), *Prosiding Persidangan Kebangsaan Pengajian Umum di Alaf Baru*, Bangi: Pusat Pengajian Umum, UKM, h. 293-295. [↑](#footnote-ref-27)
28. Muhd Mansur Abdullah (2000), *op.cit.*, h. 147. [↑](#footnote-ref-28)
29. Zakaria Stapa (1999), *Akidah dan Akhlak dalam Kehidupan Muslim*, Kuala Lumpur: Utusan Publications, h. 50-61. [↑](#footnote-ref-29)
30. Rahimin Affandi Abdul Rahim (1994), “Bohsia: Fenomena Biasa Masyarakat Maju”, *Majalah Dakwah*, bil. 210, November 1994, h. 11-14. [↑](#footnote-ref-30)
31. Rokiah Haji Ismail (2000), “Salah Laku di Kalangan Pelajar Sekolah Menengah: Pengalaman Bersama Keluarga, Rakan Sebaya dan Sekolah”, dlm. Abdul Rahman Embong (ed.), *Negara, Pasaran dan Pemodenan Malaysia*, Bangi: UKM, h. 461-497. [↑](#footnote-ref-31)
32. Aishah @ Esah Haji Mohamed (2000), “Penyebaran AIDS di Malaysia: Satu Perspektif Sosiobudaya” dlm. Mohd. Razali Agus (ed.), *Pembangunan dan Dinamika Masyarakat Malaysia*, Kuala Lumpur: Utusan Publications, h. 538-544. [↑](#footnote-ref-32)
33. Md. Nor Othman (1994), “Tabiat Media Generasi Muda Melayu Bandar: Satu Kajian Perbandingan Dengan Bukan Melayu”, *Alam Melayu*, v. 2, h. 58-82. [↑](#footnote-ref-33)
34. Wan Mohd Nor Wan Daud (1997), *Penjelasan Budaya Ilmu*, Kuala Lumpur: Dewan Bahasa dan Pustaka, h. 50-52. [↑](#footnote-ref-34)
35. Wan Mohd Nor Wan Daud (2001), *op.cit.*, h. 125-129. [↑](#footnote-ref-35)
36. Wan Azam Wan Mohd Amin (1995), “Punca Ajaran Sesat: Akibat Kekosongan Jiwa”, *Majalah Dakwah*, bil. 214, Mac 1995, h. 28-30. [↑](#footnote-ref-36)
37. Majid Ersan Kailani (1997), *Mendidik Peribadi*, terj. Muhammad Firdaus, Kuala Lumpur, h. 43-44. [↑](#footnote-ref-37)
38. Sidek Fadzil (2002), “ Minda Muslim : Ketegaran Dan Keluwesannya “, dalam *Persidangan Isu Dan Proses Pembukaan Minda Umat Melayu Islam,* anjuran Dewan Bahasa dan Pustaka, pada 29-31 Januari 2002, h. 1. [↑](#footnote-ref-38)
39. Wan Salim Wan Mohd Nor (1990), “ Pendidikan Islam Di Pusat-Pusat Pengajian Tinggi : Masalah Dan Penyelesaiannya “, Dalam *Jurnal Pendidikan Islam*, v.3, bil 2, h. 3-12. [↑](#footnote-ref-39)
40. Rahimin Affandi Abd. Rahim (2007), “Aliran Pemikiran Islam Moden : Satu Kajian Perbandingan “, dalam *Jurnal Manusia Dan Masyarakat*, v. 15, h. 69-88. [↑](#footnote-ref-40)
41. Rahimin Affandi Abd. Rahim (2005), Graduan Pengajian Islam World Class : Satu Analisis “, dalam *Jurnal YADIM,* bil. 6, 2005, hlm 12. [↑](#footnote-ref-41)
42. Sharifah Zaleha Syed Hassan (1993), “ Authority And The Syariah Court : The Life And Work Of A Malaysian Kadi “, Dalam *Jurnal Antropologi Dan Sosiologi*, v. 20, h. 146-147. [↑](#footnote-ref-42)
43. Dipetik daripada Zaini Ujang (2009*), op.cit.,* h. 189. [↑](#footnote-ref-43)
44. Abdul Rahman Abdullah (1994), *Gerakan Anti Penjajahan Di Malaysia 1511-1950 : Pengaruh Agama Dan Tarikat*, Kuala Lumpur : Penerbit Kintan. [↑](#footnote-ref-44)
45. Charles Tisdal (1916), “ Ideas Of Mohammedan Malaya “, dalam *The Missionary Review Of The World*, v. xxxiv, h. 348-349. [↑](#footnote-ref-45)
46. Isabella Bird (1967), *The Golden Chersonese And The Way Thither*, Kuala Lumpur, h. 20. [↑](#footnote-ref-46)
47. Rahimin Affandi Abdul Rahim (2004), "Menangani cabaran Globalisasi: Satu Analisis Terhadap Pemikiran Reformis Semasa", dalam Mohd Fauzi Hamat, Mohd Fakhruddin Abd. Mukti dan Che Zarrina Sa'ari *Pemikiran Islam dan Cabaran Semasa.* Kuala Lumpur: Jabatan Akidah dan Pemikiran Islam, APIUM, h. 213-238. [↑](#footnote-ref-47)
48. Grant penyelidikan FRGS tahun 2008 FR006/2007A, Bertajuk : Islam Antara Liberalisme Dan Konservatisme Di Malaysia [↑](#footnote-ref-48)
49. *Ibid.* [↑](#footnote-ref-49)
50. Ibrahim Abu Bakar (1994), Islamic Modernism In Malaya, Kuala Lumpur : Penerbit Universiti Malaya, h. 14-16; Abu Bakar Hamzah (1981), Al-Imam: Its Role In Malay Society 1906-1908, Kuala lumpur, 1981, h. 54-55. [↑](#footnote-ref-50)
51. Azra Azyumardi, *Esei-esei Intelektual Muslim Dan Pendidikan Islam*, h. 43-47. [↑](#footnote-ref-51)
52. Ibid, h. 43-44. [↑](#footnote-ref-52)
53. Zaini Ujang (2009), Mengangkasa Pengajian Tinggi, Skudai : Penerbit UTM,, h. 220-221. [↑](#footnote-ref-53)
54. Ibid, h. 223. [↑](#footnote-ref-54)
55. Rahimin Affandi Abd Rahim (2001), “ Orientalism dan keutuhan Ummah Islam : Satu Analisis.”, dalam *Jurnal Syariah,* v. 9,bil. 1, 2001, h. 33-46. [↑](#footnote-ref-55)
56. Mohd Nazri Ismail, “ The Dubai Crisistem : A Case Of The Inevitable “, *The Star*, 12 Januari 2010 [↑](#footnote-ref-56)
57. Hal ini dikupas secara mendalam oleh Fawaz A. Gerges (1999), *America And Political Islam; Clash Of Cultures Or Clash Of Interest*, Cambridge : Cambridge University Press, h. 21-28. [↑](#footnote-ref-57)
58. Hal ini dikupas dengan cukup menarik dalam Hasan Ahmad (2009), *Ke Luar Jendela*, DBP : Kuala Lumpur, h. 319-324 [↑](#footnote-ref-58)
59. Hassan Ahmad( 2006), *Memperkasa Bangsa Melalui Kekuatan Dalaman : Ke Arah Kelahiran Melayu Glokal,* Kuala Lumpur : Alaf 21 Sdn Bhd h. 302-303 [↑](#footnote-ref-59)
60. Hashim Musa (2004), Pemerkasaan Tamadun Melayu Malaysia Menghadapi Globalisasi Barat, Kuala Lumpur: Penerbit UM, 2004, h. 166-168 [↑](#footnote-ref-60)
61. Rahimin Affandi Abd Rahim (2010), “ Aplikasi Elemen Pemikiran Saintifik Dalam Pengajian Syariah : Satu Pendekatan”, Jurnal Informika, Fakulti Pengurusan Maklumat, UITM, Shah Alam, V. 1, h.121-136. [↑](#footnote-ref-61)
62. Rahimin Affandi Abd Rahim (2011), “ Reforming The Syariah Studies In Malaysian Higher Learning Institution”, *Prosiding for the EDUALEARN – International Conference On Education And New Learning Technologies*, 4-6 July 2011, Barcelona, Spain. [↑](#footnote-ref-62)