1. **Pengenalan**

Baitulmal merupakan institusi kewangan yang berperanan untuk menyelenggara segala sumber pendapatan dan perbelanjaan negara serta menjadi tempat penyimpanan barangan yang berharga seperti emas, perak, batu permata, barang perhiasan dan harta-harta amanah iaitu wakaf. Baitulmal telah diwujudkan disetiap negeri di dalam Malaysia supaya bantuan baitulmal dapat disebar luas ke seluruh Malaysia.

Secara umunya dalam sejarah islam baitulmal telah wujud pada zaman Nabi Muhammad saw. Selepas itu, pada zaman pemerintahan Khalifah Abu Bakar al-Siddiq, Abu Ubaidah telah dilantik sebagai pemegang kunci baitulmal ketika itu. Secara umumnya, baitulmal berperanan untuk menyelesaikan masalah kemiskinan serta kedaifan dalam kalangan masyarakat. Selain itu, baitulmal berperanan untuk membina infrastruktur dan pelaburan dalam aktiviti sosial, perdagangan dan perindustrian. Mereka juga menyediakan keperluan-keperluan asas bukan sahaja untuk tujuan pembangunan negara bahkan ia merupakan tanggungjawab dari sudut kebajikan. Sumber-sumber dari Baitulmal juga digunakan untuk membayar gaji pegawai kerajaan dan golongan tentera yang berkhidmat secara tetap ataupun sukarela. Baitulmal juga berperanan untuk mempertingkatkan pendapatan masyarakat melalui pinjaman subsidi dan mengeluarkan biasiswa untuk keperluan pelajar di Malaysia.

Di Sarawak, Baitulmal telah ditubuhkan pada tahun 1966 melalui Undang-Undang Zakat 1966 atas usaha YAB Pehin Sri Haji Abdul Taib Mahmud. Baitulmal telah berjaya membiayai ramai pelajar-pelajar melanjutkan pelajaran ke peringkat tinggi di Pusat-Pusat Pengajian Tinggi Islam di dalam dan di luar negeri, di samping membantu dalam perkara-perkara kebajikan dan keagamaan di kalangan umat Islam di Sarawak. Pada tahun 1984, di bawah Ordinan Majlis Islam Sarawak (Pemerbadanan) (Pindaan) 1984 maka, tertubuhlah Tabung Baitulmal Sarawak (TBS).

Tabung Baitulmal Sarawak ditubuh pada tahun 1985 sebagai wakil Majlis Islam Sarawak yang bertanggungjawab dalam pengurusan Zakat, Sadaqatul Jariah dan Wakaf. Dalam hal ini, TBS berperanan menyediakan prasarana mengutip, mengagih dan mengurus dana-dana tersebut di samping menyedarkan masyarakat Islam tentang kewajipan berzakat. TBS berlainan objektif dengan baitulmal pada zaman Rasulullah saw iaitu, pada masa kini objektif telah berubah mengikut kesusaian zaman tetapi masih bersangkut paut antara satu sama lain.

Antara objektif TBS adalah untuk menyumbang dalam pembangunan ummah melalui program mengukuhkan tradisi keilmuan, memantapkan kebajikan ummah dan membangunkan Institusi Islam. Selain itu, menggemblengkan tenaga kerja profesional dan agama untuk meningkatkan kecekapan dan keberkesanan Pengurusan. Seterusnya, memudah cara pengurusan zakat, sadaqatul jariah dan wakaf dengan menyediakan prasarana yang diyakini oleh masyarakat melalui pendekatan pengurusan holistik ke arah mencapai kejayaan duniawi dan ukhrawi. Akhir sekali, memperkukuhkan asas kekuatan ekonomi Tabung Baitulmal Sarawak dengan meneroka peluang yang strategik dan berpotensi dalam aktiviti perkembangan modal dan hartanah yang berdaya maju.