Hukum Pelaksanaan Wakaf Tunai Menurut Pandangan Ulama

Oleh:

Ahmad Rijalluddin bin Mohd Ramli[[1]](#footnote-1)

Abstrak

Kajian ini dijalankan bagi menerangkan hukum wakaf tunai menurut perbahasan ulama dan membuat kesimpulan tentang hukum pelaksanan wakaf tunai menurut pandangan ulama dengan menggunakan kaedah penyelidikan kualitatif. Pengumpulan data dilakukan melalui kajian perpustakaan dan dokumentasi. Data-data dianalisis menggunakan metod deduktif, induktif dan perbandingan. Dapatan kajian menunjukkan bahawa amalan wakaf tunai adalah harus menurut pandangan para ulama. Kajian juga menunjukkan bahawa amalan ini telah lama dilaksanakan di negara ini walaupun masyarakat tidak memanggilnya sebagai wakaf tunai. Melalui kajian ini, banyak persoalan tentang hukum melaksanakan wakaf tunai telah terjawap. Implikasi kajian ini terhadap masyarakat ialah wakaf tunai dapat melonjakkan ekonomi umat islam dengan lebih pantas tanpa bergantung harap kepada bantuan kerajaan semata-mata.

Perkataan Teras : wakaf, tunai, pelaksanaan, pengurusan

Klasifikasi JEL : B00, M2, O3

1. Pengenalan

Skim “Wakaf Tunai” mungkin asing bagi sebahagian orang Islam di Malaysia. Masih banyak pihak yang belum menyedari bahawa konsep ini telah dilaksana di negara ini. Di negara-negara jiran, konsep ini sudah terbukti berjaya dalam membantu perkembangan ekonomi umat Islam dan mengurangkan beban yang ditanggung oleh pihak kerajaan.

Wakaf tunai ialah berwakaf dengan menggunakan wang tunai yang dikumpul di dalam satu tabung amanah di bawah pengurusan Nazir yang diamanahkan untuk menguruskan wakaf ini bagi tujuan kebajikan dan manfaat ummah. Para ulama di zaman silam telah menggunakan istilah wakaf ad-darahim atau wakaf ad-danaanir iaitu wakaf menggunakan wang dirham atau dinar dalam kehidupan mereka. Secara umumnya wakaf tunai ini dilaksanakan adalah bertujuan untuk mengumpulkan dana dari kalangan umat Islam yang kemudianya dapat dimanfaatkan bagi kepentingan pembangunan ummah. Jawatankuasa Fatwa Majlis Kebangsaan Bagi Hal Ehwal Agama Islam Malaysia kali ke-77 yang bersidang pada 10-12 April 2007 di Kuala Terengganu telah memutuskan bahawa berwakaf dalam bentuk wang tunai adalah dibolehkan dalam Islam. Imam Az-Zuhri, seorang ulama terkenal dalam ilmu hadith, telah memfatwakan bahawa berwakaf dalam bentuk dinar dan dirham adalah diharuskan bagi tujuan berdakwah, kebajikan ummah dan pendidikan umat Islam.[[2]](#footnote-2)

2. Latar Belakang kajian

Antara amalan terpuji lagi mulia dalam Islam ialah menginfakkan sebahagian harta bagi tujuan kebaikan. Amalan ini dinamakan wakaf. Amalan ini kadang-kadang dikaitkan dengan sedekah jariah. Ianya sangat digalakkan kerana manfaat dan pahalanya berpanjangan kerana harta yang disedekahkan itu akan kekal selagi ianya memberi manfaat kepada orang lain.

Ibadah berwakaf ini dikategorikan di bawah bidang fiqh muamalat. Bidang fiqh muamalat pula di bawah disiplin ilmu Fiqh. Dan ilmu Fiqh merupakan ilmu yang perlu dipelajari dalam bidang Syariah. Amalan berwakaf merupakan salah satu amalan sunnah Nabi Muhammad s.a.w dan diamalkan oleh para sahabat lalu amalan ini diteruskan oleh umat Islam di seluruh dunia sehingga hari ini.

3. Metodologi kajian

Bagi mendapatkan satu hasil kajian yang baik dan boleh dipercayai, metodologi merupakan aspek yang perlu diberi perhatian. Aspek yang dibincangkan termasuklah instrumen kajian dan cara menganalisis data.

4. Reka bentuk kajian:

Kajian ini merupakan kajian yang menggunakan kaedah kualitatif. Rekabentuk kajian ini dipilih untuk membolehkan penyelidikan mengetahui dan mengenalpasti hukum-hukum wakaf tunai yang dibincangkan oleh para ulama.

4.1 Kaedah Analisis Data:

Kaedah yang digunakan dalam kajian ini ialah membanding-beza pendapat-pendapat ulama dan membuat pemilihan berdasarkan dalil-dalil yang lebih kuat dan rajih dalam isu wakaf tunai.

4.2 Metodologi Kajian

Metod yang digunakan dalam kajian ini ialah melalui kajian perpustakaan bagi menilai pandangan-pandangan ulama tentang hukum wakaf tunai. Di samping itu juga, pandangan-pandangan ulama di negara ini juga turut disertakan bagi mengambil kira amalan masyarakat tempatan.

5. Konsep Wakaf

Menurut bahasa, wakaf berasal daripada perkataan Arab iaitu waqafa yang bererti berhenti atau al-habs iaitu menahan semata-mata atau al-man’ iaitu menegah.[[3]](#footnote-3)

Menurut syarak pula wakaf ialah menahan sesuatu harta yang boleh digunakan tanpa susut fizikalnya dengan cara menyerahkan hak miliknya kepada seorang pengguna yang harus dan wujud.[[4]](#footnote-4) Pengertian Jumhur ulama pula menambahkan pengertian ini dengan tujuan kebaikan dan mendekatkan diri kepada Allah Taala.[[5]](#footnote-5)

Dalil umum pensyariatan wakaf adalah berdasarkan kepada firman allah taala:

لَنْ تَنَالُوا الْبِرَّ حَتَّىٰ تُنْفِقُوا مِمَّا تُحِبُّونَ ۚ وَمَا تُنْفِقُوا مِنْ شَيْءٍ فَإِنَّ اللَّهَ بِهِ عَلِيمٌ

Maksudnya: Kamu tidak sekali-kali akan mencapai kebaikan ( yang sempurna ) sehingga kamu dermakan sebahagian apa yang kamu sayangi. Dan sesuatu apa jua yang kamu dermakan sesungguhnya Allah mengetahuinya. ( *Aali Imran* : 92)

Berdasarkan ayat di atas, maksud derma ialah infak atau beri sesuatu kepada orang lain untuk tujuan kebaikan. Konsep wakaf juga wujud dalam amalan derma dan infak yang diberikan kepada masyarakat untuk mendapatkan ganjaran daripada allah taala.

أصاب عمرُ أرضًا بخيبرَ . فأتى النبيَّ صلَّى اللهُ عليه وسلَّمَ يستأمرُه فيها . فقال : يا رسولَ اللهِ ! إني أَصبتُ أرضًا بخيبرَ . لم أُصِبْ مالًا قطُّ هو أَنفسُ عندي منه . فما تأمرُني به ؟ قال ( إن شئتَ حبستَ أصلَها وتصدقتَ بها ) . قال : فتصدَّق بها عمرُ ؛ أنه لا يباعُ أصلُها . ولا يبتاعُ . ولا يورثُ . ولا يوهبُ . قال : فتصدَّق عمرُ في الفقراءِ . وفي القُربى . وفي الرِّقابِ . وفي سبيلِ اللهِ . وابنِ السبيلِ . والضَّيفِ . لا جناح على مَن وَلِيها أن لا يأكل منها بالمعروفِ . أو يُطعِمَ صديقًا . غيرَ مُتَمَوِّل فيه[[6]](#footnote-6)

Maksudny: Saidina Umar telah mendapat sebidang tanah dari tanah Khaibar, maka dia berkata : Ya Rasulallah, aku telah mendapat sebidang tanah di Khaibar, dan aku tidak mendapat sebidang tanah lain selain daripadanya. Maka apa yang patut kamu perintahkan aku? Maka Rasulullah s.a.w berkata: Kalau kamu mahu, kamu tahannya dan bersedekah dengannya. Maka Saidina Umar pun bersedekah akan tanah tersebut dengan tidak menjualnya dan tidak dihadiahkan kepada orang lain serta tidak pula diwarisi. Dan dia bersedekah kepada fakir miskin, kaum kerabat, orang yang terbelenggu (riqab), para tetamu dan ibnu sabil (musafir yang terputus bekalan), maka tiada halangan bagi mereka untuk mengambil manfaat darinya dengan cara yang baik, dan mereka diberi makan tanpa ianya diperdagangkan.

Hadis tersebut menerangkan tentang sedekah jariah yang berlaku pada zaman Nabi s.a.w dan para sahabat. Pada zaman sekarang, ia dikenali dengan nama wakaf kerana harta tersebut kekal memberikan manfaat kepada orang yang memerlukannya. Sungguh pun begitu, wujud syarat-syarat yang perlu dipatuhi apabila melaksanakan wakaf. Antara yang disebut dalam hadis di atas ialah harta wakaf itu mestilah kekal memberikan manfaat, tidak boleh dijual, dihadiah dan diwarisi kepada orang lain. Bahkan ia tidak boleh disalah guna untuk kepentingan peribadi bagi sesiapa yang menjaganya. Perkara-perkara tersebut berbeza dengan sedekah biasa yang tidak bersifat kekal. Wakaf lebih istimewa daripada sedekah biasa yang dilakukan oleh orang ramai kerana pemberinya akan mendapat ganjaran pahala yang berterusan daripada Allah Taala.

6. Konsep Wakaf Tunai

Wakaf tunai di negara ini bukanlah suatu perkara yang begitu asing kerana masyarakat Islam di negara ini telah mempraktikkannya sejak sekian lama dulu tanpa menamakannya sebagai wakaf tunai. Antara istilah-istilah yang dikaitkan dengan wakaf tunai di negara ini ialah wakaf produktif, wakaf korporat, dana wakaf, wakaf dana, wakaf ilmu, wakaf saham dan saham wakaf.

Maksud wakaf tunai ialah berwakaf menggunakan wang tunai yang dikumpul di dalam satu tabung amanah di bawah pengurusan nazir yang diamanahkan untuk mengurus wakaf ini bagi tujuan membiayai aktiviti-aktiviti dan kebajikan amal jariah.[[7]](#footnote-7)

Selain daripada istilah wakaf tunai, ia juga dikenali dengan nama lain antaranya ialah wakaf dana, dana wakaf dan wakaf wang. Hakikatnya semua istilah tersebut membawa maksud yang sama dengan wakaf tunai.

Istilah wakaf tunai tidak dikenali pada zaman Nabi s.a.w dan para sahabat. Dalam kitab-kitab lama juga tidak disebut dengan nama wakaf tunai. Istilah yang masyhur pada zaman itu ialah wakaf dinar dan dirham yang mempunyai maksud seerti dengan wakaf tunai pada zaman sekarang. Sepanjang meneliti buku, kitab, kajian, jurnal, artikel dan lain-lain, didapati bahawa wakaf tunai lebih masyhur di Turki, Mesir, Bangladesh dan Indonesia berbanding negara-negara yang lain.

7. Dalil Pensyariatan Wakaf Tunai

Dalil pensyariatan hukum wakaf tunai dilihat dari tiga sudut iaitu dalil Al-Quran, Sunnah dan Ijmak. Antara dalil umum daripada ayat Al-Quran ialah:

7.1 Firman Allah Taala:

مَثَلُ الَّذِينَ يُنْفِقُونَ أَمْوَالَهُمْ فِي سَبِيلِ اللَّهِ كَمَثَلِ حَبَّةٍ أَنْبَتَتْ سَبْعَ سَنَابِلَ فِي كُلِّ سُنْبُلَةٍ مِئَةُ حَبَّةٍ وَاللَّهُ يُضَاعِفُ لِمَنْ يَشَاءُ وَاللَّهُ وَاسِعٌ عَلِيمٌ

Surah Al-Baqarah (2) : 261

Maksudnya : Perumpamaan ( nafkah yang dikeluarkan oleh ) orang-orang yang menafkahkan hartanya di jalan Allah, adalah seperti sebutir benih yang menumbuhkan tujuh pokok, yang pada tiap-tiap pokok itu menumbuhkan seratus biji buah. Maka Allah melipatgandakan ( ganjaran ) bagi sesiapa sahaja yang Dia kehendaki. Dan Allah Maha Luas ( kurnianNya ) lagi Maha Mengetahui.

7.2 Hadis Nabi s.a.w:

عن أبي هريرة رضي الله عنه أن رسول الله صلى الله عليه وسلم قال : إ[ذا مات الإنسان انقطع عنه عمله إلا من ثلاثة إلا من صدقة جارية علم ينتفع به ولد صالح يدعو له](http://library.islamweb.net/hadith/display_hbook.php?bk_no=158&hid=3092&pid=107303)[[8]](#footnote-8)

Maksudnya: Dari Abu Hurairah r.a., sesungguhnya Rasulullah s.a.w bersabda: Apabila anak Adam (manusia) meninggal dunia, maka putuslah amalnya kecuali tiga perkara: Sedekah jariah, ilmu yang bermanfaat dan anak soleh yang mendoakan orang tuanya.

Dalam hadis di atas, dimaksudkan sedekah jariah ialah wakaf yang dilakukan sama ada melalui harta benda atau wang tunai yang manfaatnya kekal kepada masyarakat umum. Melalui amalan ini, orang yang memberi wakaf akan mendapat pahala yang tidak putus-putus.

7.3 Ijmak

Jawatankuasa Fatwa Majlis Kebangsaan Bagi Hal Ehwal Agama Islam Malaysia kali Ke-77 yang bersidang pada 10-12 April 2007 di Primula Beach Resort, Kuala Terengganu) telah bersepakat tentang keharusan melaksanakan wakaf tunai.[[9]](#footnote-9) Di samping itu juga, Akademi Fiqh Islam AntArabangsa yang telah berlangsung pada kali ke-15 di Muscat, Oman pada 6-11 Mac 2004 telah bersepakat tentang keharusan melaksanakan wakaf tunai dengan panduan-panduan dan syarat-syarat yang ditetapkan oleh akademi tersebut.[[10]](#footnote-10)

8. Hukum Pelaksanaan Wakaf Tunai

Hukum melaksanakan wakaf tunai di kalangan para ulama iaitu harus. Dengan keharusan ini, sesiapa sahaja yang beragama Islam boleh melaksanakannya tanpa rasa ragu.

9. Pandangan Ulama Terhadap Hukum Wakaf Tunai

Pandangan ulama tentang hukum wakaf tunai terbahagi kepada tiga iaitu tidak harus, makruh dan harus.

Antara ulama yang tidak mengharuskan pelaksanaan wakaf tunai ialah Imam Abu Hanifah, Abu Yusof, sebahagian ulama Shafie dan mazhab Hanbali. Alasan yang mereka berikan ialah kerana wang merupakan harta alih dan tidak dapat kekal lama untuk memberikan manfaat kepada orang lain. Ia sama seperti makanan dan minuman yang hanya boleh digunakan sekali sahaja.

Pandangan kedua pula ialah ulama yang berpendapat bahawa hukum melaksanakan wakaf tunai adalah makruh. Pendapat ini adalah bagi mazhab Maliki yang diambil daripada kata-kata Ibn Rushd. Kata Ibn Rushd: Ada pun dinar dan dirham serta apa-apa yang tidak pasti (ainnya) maka mewakafkannya adalah makruh.[[11]](#footnote-11) Bagi mazhab ini, Ibn Rushd atau ulama mazhab Maliki yang lain tidak menyatakan dalil dan alasan mereka secara khusus melainkan mereka hanya menyatakan hukum tersebut semata-mata.

Pandangan ketiga tentang hukum wakaf tunai ialah harus. Antara ulama yang berpegang kepada hukum tersebut ialah sebahagian daripada ulama Hanafi dan mazhab Shafie, Imam Al-zuhri, Ibn Sirin, Imam Bukhari dan Ibn Taimiyyah.

Imam Bukhari telah mengambil pendapat Ibnu Sirin dan telah berkata : Sesiapa yang sedekahkan seribu dinar pada jalan Allah dan dia berikan kepada seseorang untuk meniagakannya bagi mendapatkan keutungan, lalu memberikan keuntungan itu kepada orang-orang miskin dan kaum kerabat, maka adakah bagi lelaki itu mengambil sebahagian daripada keuntungan itu? Dia berkata: Dia tidak boleh memakannya.[[12]](#footnote-12) Amalan yang dimaksudkan di sini ialah wakaf tunai yang menggunakan keuntungan daripada perniagaan untuk disedekahkan kepada fakir miskin dan saudara-mara yang memerlukan.

10. Hasil Kajian

Melalui kajian dan penelitian terhadap dalil-dalil yang lebih kuat dalam hukum wakaf tunai, didapati ianya adalah harus dilaksanakan berdasarkan dalil-dalil dan amalan-amalan orang yang terdahulu. Tidak wujud dalil daripada Al-Quran dan Sunnah yang mengatakan amalan ini adalah dilarang. Di samping itu juga, amalan wakaf tunai ini dilihat lebih berkesan dalam melaksanakan pembangunan seperti membina masjid, sekolah, hospital, jalan dan sebagainya. Ia juga mampu mempercepatkan pembangunan dalam negara tanpa bergantung sepenuhnya kepada bantuan kerajaan negeri dan kerajaan persekutuan. Bahkan, orang yang berpendapatan rendah dan sederhana juga boleh menyumbang pembangunan dan kemajuan melalui amalan wakaf tunai.

11. Kesimpulan

Keharusan amalan wakaf tunai dilihat sebagai suatu elemen yang boleh dilaksanakan dalam menyediakan prasarana kepada masyarakat Islam. Amalan wakaf tunai ini mampu membawa negara ke satu tahap yang lebih maju dan moden dalam tempih yang singkat. Sebagai contoh, amalan ini telah lama dilaksanakan di Turki dan memberikan banyak sumbangan kepada masyarakat Islam di negara tersebut terutama dalam bidang pendidikan.

12. Rujukan

Al-Mawaq, Al-Taj Wa Al-Iklil Li Mukhtasar Khalil (1994M/1416H), Dar Al-Kutub Al-Ilmiyyah, Juz 7

Azri bin Ahmad. (2008), Pelaksanaan Skim Wakaf Tunai Oleh Yayasan Wakaf Malaysia, Jurnal Pengurusan Jawhar, Jabatan Wakaf, Haji Dan Umrah, Jabatan Perdana Menteri, Malaysia, Vol. 2, No. 2

Ibn Manzur, Muhammad Ibn Mukarram. (1990). Lisanul Arab, jld. 9. Beirut, Dar Sadr

Muslim bin Al-Hujaj, Sahih Muslim, Dar Al-Makrifah, Jilid 6, Beirut, Lubnan.

Mustofa Al-Khin, Mustofa Al-Bugho dan Ali Asy-Syarbaji (2003). Fiqh Manhaji, Kitab Fiqh Mazhab Syafie, Batu Caves, Pustaka Salam Sdn. Bhd.

Shahril Rizal. (Julai 2009). Wakaf Secara Tunai. Dewan Masyarakat

Akademi Fiqh Islam AntArabangsa (2004, 11 Mac), Pelaburan Dalam Wakaf Dan Dalam Keuntungannya, Muktamar Islam Kali Ke-15, Muscat, Oman. http://www.fiqhacademy.org.sa/qrarat/15-6.htm

http://www.wakafselangor.gov.my/index.php/2012-04-27-03-02-07/keputusan-fatwa

1. Pensyarah Jabatan Bahasa Arab dan Jabatan Syariah di Darul Quran,JAKIM,Kuala Kubu Bharu. Pelajar master Syariah di Universiti Pendidikan Sultan Idris,Tanjung Malim,Perak. [↑](#footnote-ref-1)
2. Shahril Rizal. (Julai 2009). Wakaf Secara Tunai. Dewan Masyarakat, hal. 48. [↑](#footnote-ref-2)
3. (Sekeratariat: Gedung Bayt Al Quran Taman Mini Indonesia Indah, 2013) [↑](#footnote-ref-3)
4. Ibn Manzur, Muhammad Ibn Mukarram. (1990). Lisanul Arab, jld. 9. Beirut: Dar Sadr, hal. 359. [↑](#footnote-ref-4)
5. Mustofa Al-Khin, Mustofa Al-Bugho dan Ali Asy-Syarbaji (2003). Fiqh Manhaji, Kitab Fiqh Mazhab Syafie, Batu Caves, Pustaka Salam Sdn. Bhd. [↑](#footnote-ref-5)
6. Muslim Bin Al-Hujaj, Sahih Muslim, Hadis Nombor 1632, Bab Wakaf, Halaman 652. [↑](#footnote-ref-6)
7. Azri bin Ahmad. (2008), *Pelaksanaan Skim Wakaf Tunai Oleh Yayasan Wakaf Malaysia*, Jurnal Pengurusan Jawhar, Jabatan Wakaf, Haji Dan Umrah, Jabatan Perdana Menteri, Malaysia, Vol. 2, No. 2, hal. 93. [↑](#footnote-ref-7)
8. Muslim Bin Al-Hujaj, Sahih Muslim, bab wasaya hadis 3092/1635

   [↑](#footnote-ref-8)
9. http://www.wakafselangor.gov.my/index.php/2012-04-27-03-02-07/keputusan-fatwa [↑](#footnote-ref-9)
10. Akademi Fiqh Islam AntArabangsa (2004, 11 Mac), *Pelaburan Dalam Wakaf Dan Dalam Keuntungannya,* Muktamar Islam Kali Ke-15, Muscat, Oman. Diambil pada 9 Julai 2015 http://www.fiqhacademy.org.sa/qrarat/15-6.htm [↑](#footnote-ref-10)
11. Al-Mawaq, Al-Taj Wa Al-Iklil Li Mukhtasar Khalil (1994M/1416H), Dar Al-Kutub Al-Ilmiyyah, Juz 7, hal. 631. [↑](#footnote-ref-11)
12. Bukhari, Abdullah Muhammad bin Ismail, Sahih Bukhari, Kitab Wasaayaa, Bab Wakaf Binatang Ternakan dan Baju Besi, Beirut, Dar Ibn Kathir, hal. 1020. [↑](#footnote-ref-12)